М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2022 ГОДИНА**

**Преглед на икономическата среда**

За периода януари-септември 2022 г. реалният растеж на брутния вътрешен продукт на България достигна 3,7 % и бе движен изцяло от вътрешното търсене. Потреблението на домакинствата се повиши с 3,9 %, подкрепено от нарастване на реалния разполагаем доход. Публичното потребление нарасна със 7,4 % в резултат на по-високите разходи за издръжка. Инвестициите в основен капитал спаднаха със 7,4 %, като за намалението допринесоха както частните, така и публичните капиталови разходи. Този спад бе изцяло компенсиран от изменението на запасите, чийто принос за растежа на БВП достигна 3,3 пр. п. Износът на стоки и услуги нарасна стабилно със 7,9 %, но бе изпреварен от растежа на вноса, който достигна 11,2 %. В резултат, нетният износ имаше отрицателен принос към растежа на БВП. Индикаторите за бизнес климата и доверието на потребителите се подобриха през четвърто тримесечие спрямо трето, но забавянето в растежа на промишленото производство до 5,1 % за периода октомври-ноември сигнализира за забавяне на растежа на икономиката през последното тримесечие на годината.

През деветте месеца на 2022 г. се наблюдава подобрение на всички показатели на пазара на труда. Броят на заетите в икономиката се повиши с 1,4 % спрямо деветте месеца на 2021 г., като това увеличение се дължеше на динамиката на заетостта във всички икономически дейности от сферата на услугите (без финансови и застрахователни услуги) и в строителството. Най-съществено е увеличението в броя на заетите в „Операции с недвижими имоти“, „Създаване и разпространение на информация и творчески продукти; далекосъобщения“, „Професионални дейности и научни изследвания; административни и спомагателни дейности“ и „Търговия, ремонт на автомобили и мотоциклети; транспорт, складиране и пощи; хотелиерство и ресторантьорство“. През третото тримесечие на 2022 г. за първи път броят на заетите успя да надхвърли своята стойност, регистрирана през същото тримесечие на 2019 г., последната година преди КОВИД кризата.

Успоредно с увеличаването на заетостта се наблюдава и постоянна тенденция на намаляване на безработицата. Според данните от Наблюдението на работната сила (НСР) коефициентът на безработица в страната средно за периода януари-септември 2022 г. е 4,4 % и е 1,1 пр. п. по-нисък спрямо стойността на показателя за предходната година. През третото тримесечие на 2022 г. в България бе регистриран коефициент на безработица, който е най-нисък за досегашната история на провеждане на наблюдението. Средната стойност на показателя за деветмесечието на 2022 г. за България е с около 1,8 пр. п. по-нисък в сравнение със средното ниво в ЕС-27. Коефициентът на икономическа активност на населението във възрастовата група 15-64 г. за същия период е 73,4 % и следва постоянна тенденция на нарастване. Неговата стойност вече е съпоставима с коефициента на икономическа активност на населението, наблюдавана през 2019 г.

В периода януари-септември 2022 г. реалният растеж на производителността на труда достигна 2,3 % на годишна база с водещ принос от страна на промишлеността, където реалната производителност на труда регистрира изключително високи растежи на годишна база (около 20 % средно за периода). С наблюдаваната възходяща тенденция на компенсацията на един нает над растежа на производителността на труда, номиналните разходи за труд на единица продукция (НРТЕП) продължиха да се повишават с двуцифрен темп (малко под 15 %). В реално изражение тези разходи се задържаха около нивото си от предходната година, поради същественото нарастване на брутната добавена стойност по текущи цени.

За деветте месеца на 2022 г. средната работна заплата се повиши средно с 12,6 % на годишна база, като отчетеният темп на растеж в частния сектор надхвърли почти два пъти този в обществения сектор на икономиката (14,5 % спрямо 7,5 %). През второто и третото тримесечие на 2022 г. се наблюдава известно ускоряване в номиналния годишен ръст на средната работна заплата в икономиката, като основен фактор за това бе нарасналата инфлация и стремежа на работодателите да компенсират нейното влияние върху покупателната способност на номиналните възнаграждения за труд, изплащани във фирмите им. Реалната работна заплата (дефлирана чрез средногодишния ХИПЦ) се запазва около нивото си от предходната година.

Годишният темп на инфлация в страната съществено се ускори през 2022 г., като в края на годината достигна 14,3 % според ХИПЦ, а средногодишната инфлация бе 13 %. Като водещ фактор за това може да се посочи значителното поскъпване на енергоносителите на международните пазари и техните преки и косвени ефекти върху цените в страната. В допълнение към факторите от страна на предлагането, с проинфлационно влияние бе и вътрешното търсене. От основните компоненти, с най-голям принос бяха храни и безалкохолни напитки, като цените в тази група нараснаха с 26 % спрямо декември 2021 г. и формираха малко над 40 % от повишението на общия индекс в края на годината. Поскъпването на енергийните стоки се сви до 12,7 % на годишна база и бе водещо за наблюдаваното забавяне на темпа на инфлация през октомври и ноември. То бе основно в резултат от базов ефект, както и низходящата динамика на международните цени на съответните суровини. Базисната инфлация (без енергия и непреработени храни) продължи да се ускорява до 13,9 % на годишна база в края на 2022 г. под влияние на наблюдаваните вторични ефекти от поскъпването на храните и енергийните стоки, както и повишението на разходите за труд.

В периода януари-ноември излишъкът по текущата сметка се увеличи до 0,6 % от прогнозния БВП, спрямо 0,2 % от БВП за същия период на 2021 г. Основен принос за подобрението имаше намалението на дефицита по първичния доход и увеличението на излишъка при търговията с услуги. Силното вътрешно търсене, съчетано с нарастването на цените на международните пазари, се отрази в номинален растеж на вноса от 40,3 %, докато нарастването на износа бе с по-бавен темп от 39,1 %. Търговският дефицит възлезе на 4,5 % от прогнозния БВП, при 3,3 % година по-рано. Възстановяването на туризма продължи и през 2022 г., като приходите от пътувания на чужденци в страната нараснаха с 54,4 % спрямо същия период на 2021 г., което е 83,1 % от приходите за януари-ноември 2019 г. Общото нарастване на износа на услуги достигна 13 %, а на вноса 7,1 %. В резултат, излишъкът при търговията с услуги се увеличи с 0,5 пр. п. до 5,9 % от БВП. Общият дефицит на доходните статии се сви с 1 пр. п. до 0,9 % от прогнозния БВП. Привлечените преки чуждестранни инвестиции бяха в размер на 2,2 млрд. евро или 2,6 % от прогнозния БВП. Към края на октомври брутният външен дълг на страната бе 53,2 % от БВП.

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2022 г. възлезе на 38,4 млрд. евро. Годишният растеж на кредита за частния сектор се ускоряваше в периода януари-август, когато достигна най-високата си стойност за годината от 13,9 %. През оставащите месеци от 2022 г. темпът му се забави и в края на декември достигна 12,7 %. За високото търсене на кредити през годината допринесоха в по-голяма степен домакинствата, но силно търсене на заемни ресурси имаше и от страна на нефинансовите предприятия.

Към края на декември кредитите за домакинства се увеличиха с 14,6 % спрямо година по-рано. Потребителските кредити се увеличиха с 12,4 % спрямо края на 2021 г., а темпът на растеж на жилищните кредити остана почти постоянен през цялата година около 18 %, a в края на 2022 г. беше 17,8 %. По-високото търсене на кредити от страна на домакинствата, освен с все още ниските лихвени проценти и нарастващите цени на жилищата, се обуславяше и от бързо ускоряващата се инфлация. Годишният растеж на кредитите за нефинансови предприятия в края на декември възлезе на 10,4 % при 4,6 % в края на 2021 г. Водеща роля през годината за повишеното търсене на ресурс от фирмите имаха овърдрафтът, а от гледна точка на темпове на растеж, значително ускоряване имаше при краткосрочните кредити. Подобна динамика може да се свърже с високо търсене на оборотни средства предвид както високите цени на суровините, така и нарастващите енергийни разходи и разходите за труд.

**Бюджетна позиция**

През 2022 г. продължи да действа активираната две години по-рано Обща предпазна клауза на Пакта за стабилност и растеж, която позволява на държавите членки да предприемат мерки в условията на извънредни обстоятелства по смисъла на чл. 9 от Регламент ЕО №1466/97 на Съвета от 7 юли 1997 за засилване на надзора върху състоянието на бюджета и на надзора и координацията на икономическата политики, като се допуска временно да се отклонят от фискалните правила, които обикновено се прилагат в рамките на европейската фискална рамка. По този начин бе дадена възможност за гъвкавост на националните правителства да предприемат мерки в условията на множество шокове, свързани както с разпространението на COVID-19, така и с избухналия военен конфликт в Украйна, което предполага временно разхлабване на фискалната политика.

Предварителните прогнози на Министерството на финансите очертават дефицита на сектор държавно управление за 2022 г. (ЕСС 2010) да бъде в размер на около 2,9 % от БВП, което е в рамките на критериите на Пакта за стабилност и растеж и дава стабилна перспектива при оценката за конвергенция в доклада на ЕК и ЕЦБ в хода на процеса на присъединяване на България към Еврозоната.

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2022 г. е отрицателно в размер на 1 347,3 млн. лв. (0,8 % от прогнозния БВП) и се формира от дефицит по националния бюджет в размер на 5 087,2 млн. лв. и излишък по европейските средства в размер на 3 739,9 млн. лв. Бюджетното салдо по КФП за годината на касова основа съответства на предвидения ограничител във фискалното правило по чл. 27, ал. 4 от ЗПФ.

Заложените в ЗДБРБ за 2022 г. ограничители по отношение на държавния дълг са спазени. В номинално изражение държавният дълг за годината възлиза на 36,1 млрд. лв. (22,3 % от прогнозния БВП), като индикаторът държавен дълг отнесен към БВП е значително под предвидения в националните фискални правила праг от 60 % от БВП.

**Основни акценти във връзка с текущото наблюдение на изпълнението на консолидираната фискална програма за 2022 г.**

Изпълнението на държавния бюджет до деня на приемането от Народното събрание на Закона за държавния бюджет на Република България за 2022 г. (ЗДБРБ за 2022 г.) се извършваше по реда на чл. 87, ал. 1 от ЗПФ, като събирането на приходите се извършваше в съответствие с действащите закони, а извършването на разходи и предоставянето на трансфери бе до размера им за същия период на предходната година, като се отчитаха влезли в сила актове на Народното събрание и Министерския съвет. Това заедно с намаляващия натиск на пандемията оказа задържащ ефект върху разходите, като общо разходите по КФП за първото тримесечие на 2022 г. останаха номинално близки до отчетените за същия период на предходната година (номинален ръст от едва 0,9 на сто). Това също така забави и изпълнението на планираните разходи по чл. 1, ал. 5 от ЗДБРБ за 2022 г.

Поредицата от шокове върху пазарите на енергоносители, горива и суровини и нарушените вериги за доставка след избухването на военните действия в Украйна промениха икономическите перспективи и създадоха безпрецедентни рискове за редица сектори на икономиката. От друга страна, тези шокове доведоха и до допълнително ускоряване на инфлацията при голяма част от стоките, което застрашава хората с ниски доходи и увеличава значително групата на лицата с доходи под линията на бедност. Цените на енергоносителите, и в частност на електроенергията, продължиха устойчиво да нарастват, като тази тенденция се влоши значително след избухването на военните действия в Украйна. Поради това се наложи програмите за компенсиране на небитовите потребители на електрическа енергия и природен газ, прилагани през последното тримесечие на 2021 г., да бъдат доразвити и да продължат да се прилагат и през първото полугодие на 2022 г. Удължаването на програмите бе в рамките на разходните тавани по годишния закон за бюджета, като компенсаторните плащания се извършваха чрез разходи по бюджета на „Фонд сигурност на електроенергийната система“ (ФСЕС), включително и за сметка на допълнителни приходи.

В началото на месец юни последното редовно правителство изготви и внесе в Народното събрание проект на Закон за изменение и допълнение на Закона за държавния бюджет на Република България за 2022 г. (ЗИД на ЗДБРБ за 2022 г.). Предложен бе спешен пакет от антикризисни мерки, насочени към преодоляване на негативните последствия от нарастващия инфлационен натиск върху най-засегнатите групи от обществото и бизнеса. Целта бе да се подкрепят българските граждани и бизнеса в условията на безпрецедентна криза, породена от войната в Украйна и да се смекчат шоковете, породени от високите цени на енергоносителите и суровините, за уязвимите групи от обществото и за икономиката на България. Законопроектът бе окончателно одобрен от Народното събрание в края на месец юни и обнародван в началото на месец юли (ДВ, бр. № 52 от 5.07.2022 г.), фискалната цел за годината на касова основа бе запазена на равнището от началото на годината – дефицит в размер на 4,1 на сто от прогнозния БВП.

Приетите антикризисни мерки в областта на данъчната политика включваха въвеждането от месец юли 2022 г. на намалена ставка на ДДС от 9 % за централно отопление и за природен газ, нулева ставка за доставките на хляб и на брашно, както и освобождаване от облагане с акциз на природния газ и втечнения нефтен газ (LPG), използвани като моторно гориво, и на електрическата енергия. По прогнозни данни ефектът от действието на посочените мерки за 2022 г. се оценяваше на около 222,5 млн. лв. по-малко данъчни приходи.

Освен пакета антикризисни мерки в приходната и разходната част на бюджета в хода на обсъждането на актуализацията на бюджета бе адресиран и друг основен проблем пред бизнеса – високите цени на електрическата енергия за потребителите извън регулирания пазар. По време на процедурата по гласуването на законопроекта бяха направени редица предложения от народни представители за промени, с които да се регламентира конкретен механизъм за изплащане на компенсации към небитовите потребители на електрическа енергия за сметка на целеви вноски от публичните предприятия от сектор енергетика със 100 на сто държавно участие в капитала. В окончателният текст е записано, че размерът и срокът за внасяне на целевите вноски ще се определя от Министерския съвет, като средствата ще постъпват по бюджета на ФСЕС и ще служат за изплащане на компенсации на небитовите потребители на електрическа енергия. Изплащаните от Фонда компенсации са в размер на 100 на сто от разликата между средната цена на сегмента „ден напред“ на „БНЕБ“ ЕАД за съответния месец и базова цена от 250 лв./MWh. Предвидено е механизмът да се прилага за периода 01.07.2022 г. – 31.12.2022 г. Следва обаче да се има предвид, че разчети за предложените промени в приходите и разходите на ФСЕС не са включени в годишния план към ЗДБРБ за 2022 г., тъй като промените бяха направени с предложения на народни представители без конкретни оценки, които да бъдат обвързани в консолидираната рамка по приходите и разходите по КФП. Поради тази причина приходите и разходите за изплащане на компенсации за небитовите потребители на електрическа енергия (в размер на 3,2 млрд. лв. за периода юли-декември 2022 г.) са с еднократен извънреден характер и за постигане на съпоставимост с годишния разчет към ЗДБРБ за 2022 г. следва да бъдат елиминирани.

Приходите, помощите и даренията по консолидираната фискална програма (КФП) към декември 2022 г. са в размер на 64,8 млрд. лв., вкл. 3,2 млрд. лв. приходи с еднократен извънреден характер, които не са включени в разчетите към ЗДБРБ за 2022 г. Параметрите по изпълнението на приходите за 2022 г. при елиминиране въздействието на постъпления с еднократен характер, които не са заложени в разчетите към ЗДБРБ за 2022 г., са близки до планираните за годината, като данъчните и осигурителните приходи надвишават плана за годината с 1,5 на сто. От страна на разходите се отчита по-слабо от планираното усвояване на разходите по сметките за средства от ЕС и държавния бюджет, като през първото тримесечие на годината се наблюдаваше известно задържане на разходите, последвано от плавно нарастване през следващите три тримесечия. Въпреки това голяма част от проектите, заложени за реализиране чрез европейските програми и фондове и чрез капиталовата програма в държавния бюджет не бяха реализирани в рамките на годината, което съответно се отрази в по-слабо от планираното усвояване на капиталовите разходи. Забавянето при изпълнението на проектите и програмите измества голяма част от планираните за 2022 г. разходи в 2023 г. и следващите години, което от една страна подобрява касовото салдо за 2022 г., но от друга води до натиск върху бюджета за 2023 г.

Приходната страна на бюджета бе повлияна от една страна от по-високия от планирания реален растеж на БВП, и от друга от безпрецедентната за последните години инфлация. Въпреки избухването на военните действия в Украйна бюджетните приходи не бяха засегнати, а продължиха да нарастват с добри темпове. Това, заедно с подобряващите се индикатори на пазара на труда и запазващото се вътрешно търсене, даде основание да се очаква, че бизнесът успява да се адаптира към променената среда. Нещо повече, през месец май, юли и август по данни на Евростат индустриалното производство в България отчита най-голям растеж на годишна база (съответно 20,5 на сто за май, 18,0 на сто за юли и 16,5 на сто за август) сред всички държави-членки на ЕС. Това показва, че бизнесът запазва и подобрява конкурентното си предимство, включително и поради щедрата програма за изплащане на компенсации на потребителите на електрическа енергия извън регулирания пазар. Задълбочаващият се инфлационен натиск обаче индикира, че на вътрешния пазар тежестта върху цената на продукцията от високите цени на енергоносителите бе прехвърлена към крайните потребители. Подобен извод може да се направи и от значително подобрените финансови резултати на фирмите през 2022 г., които внесоха рекорден по размер авансов корпоративен данък. Това може да се дължи до известна степен на липсата на фокус на мерките за подпомагане, което води до свръх компенсиране на компаниите и изкривява финансовите им показатели.

В частта на данъчно-осигурителните приходи добри са параметрите по изпълнението на приходите от осигурителни вноски, където се отчита преизпълнение на плана за годината с 2,6 на сто. При преките данъци изпълнението също превишава разчетите към ЗДБРБ с 9,7 на сто, за което принос имат, както корпоративните данъци, така и данъците върху доходите на физическите лица. При косвените данъци се отчита неизпълнение на разчетите за годината, основно поради по-ниските постъпления от ДДС от ВОП и акцизи. Въпреки това преизпълнението в частта на преките данъци и приходите от осигурителни вноски напълно компенсира по-ниските постъпления от косвени данъци, с което данъчно-осигурителните приходи превишават плана за годината.

Неданъчните приходи са в размер на 12,0 млрд. лв. (вкл. 3,2 млрд. лв. еднократни извънредни приходи) и се формират основно от приходи от държавни, общински и съдебни такси, приходи и доходи от собственост, вкл. вноски от приходи от държавни и общински предприятия, приходи от концесии, приходи от продажба на квоти за емисии на парникови газове и други. На съпоставима база при елиминиране на въздействието на еднократни извънредни приходи, неданъчните приходи по КФП за 2022 г. са в размер на 8,8 млрд. лв., което представлява преизпълнение на годишния разчет с 19,8 на сто (1,5 млрд. лв.).

Постъпленията в частта на помощите и даренията са по-ниски от разчетените със ЗДБРБ за 2022 г. с 0,2 млрд. лв., което се дължи на по-ниското усвояване на разходите по сметките за средства от ЕС, респективно по-ниският размер на възстановените разходи от ЕК.

Разходите по КФП (вкл. вноската на Република България в бюджета на ЕС) за 2022 г. са в размер на 66,1 млрд. лв., вкл. 3,2 млрд. лв. разходи с еднократен извънреден характер, които не са включени в разчетите към ЗДБРБ за 2022 г. Ако се елиминира въздействието на еднократните извънредни разходи по бюджета на ФСЕС в изпълнение на §23 от Преходните и заключителните разпоредби на ЗДБРБ за 2022 г. за изплащане на компенсации към потребителите на електрическа енергия извън регулирания пазар, то на съпоставима база разходите по КФП за 2022 г. са в размер на 62,9 млрд. лв., което представлява 95,5 % от разчета към ЗДБРБ за 2022 г.

Най-съществено забавяне при усвояването на планираните разходи има при разходите по сметките за средства от ЕС. Основен принос за това има ниското усвояване на разходите по Плана за възстановяване и устойчивост (ПВУ) и някои оперативни програми от програмния период 2021-2027 г., като по-ниски от планираните са и разходите и предоставените трансфери по държавния бюджет. Разходите и предоставените трансфери по сметките за средства от ЕС са с около 2,7 млрд. лв. по-ниски от планираните с разчетите за годината. През месец декември постъпи първият транш по ПВУ за България в размер на около 2,7 млрд. лв., но данните сочат, че ефективно усвоените разходи по ПВУ са едва 0,1 млрд. лв. Причините за това са следните:

* ***по Механизма за възстановяване и устойчивост:***
* закъснялото приемане и съответно стартиране на изпълнението на Националния план за възстановяване и устойчивост (НПВУ);
* липсата на готовност за изпълнение на част от инвестициите от крайните получатели и недостатъчния административен капацитет, особено при отговорни ведомства, които не са изпълнявали функции на органи по усвояването на средства от ЕС;
* закъсняло стартиране на процедурите за избор на изпълнител по ЗОП.
* ***по проектите от програмен период 2021-2027 г.:***
* закъснялото одобрение от ЕК на програми, които ще се изпълняват през програмен период 2021-2027 – първите три програми (ПРЧР 2021-2027, програма Образование и ПХОМП) бяха одобрени в края на месец август, голяма част от останалите програми бяха одобрени в края на месец септември и началото на месец октомври, а програма „Научни изследвания, иновации и дигитализация за интелигентна трансформация“ и програма „Развитие на регионите“ – в края на месец декември 2022 г.

По-ниско от планираното е и усвояването на капиталовите разходи по държавния бюджет. Забавянето при изпълнението на проектите и програмите измества голяма част от планираните за 2022 г. разходи в 2023 г. и следващите години, което от една страна подобрява касовото салдо за 2022 г., но от друга води до натиск върху бюджета за 2023 г. Освен това оценките сочат, че за 2022 г. България ще формира първичен структурен дефицит, което е свързано с относително високия растеж на национално финансирани първични текущи разходи, по-голямата част от които се дължат на мерки с постоянно действие.

**Програми за компенсации за високите цени на електрическата енергия и природния газ**

Една от основните мерки за намаляване на шока от растящите цени на електричеството на регионалния и местен пазар на електроенергия върху бизнеса и от там върху цените на продукцията, респективно инфлацията, бе сред приоритетите, както на редовното правителство, така и на последвалото го служебно правителство. Още в края на 2021 г. бяха одобрени Програма за компенсиране на небитови крайни клиенти на електрическа енергия и Програма за компенсиране на разходите на операторите на електропреносната и на електро-разпределителните мрежи за закупуване на количества електрическа енергия, потребена за технологични разходи (РМС № 739/2021; РМС № 771/2021; РМС № 885/2021). През първите месеци на 2022 г. тези програми бяха продължени и доразвити (РМС №30/2022; РМС №105/2022; РМС №202/2022; РМС №301/2022 и РМС №356/2022), като освен компенсациите за небитовите потребители на електрическа енергия и за операторите на електропреносната и на електроразпределителните мрежи за закупуване на количества електрическа енергия, потребена за технологични разходи бяха одобрени и Програма за компенсиране на битовите клиенти на природен газ и топлофикационни дружества, използващи като основно гориво природен газ, с подпомагане с фиксирана сума за един MWh, Програма за компенсиране на разходите на дружествата от отрасъл ВиК за потребена електрическа енергия и Програма за подпомагане на студенти и докторанти, настанени в студентски общежития, стопанисвани от държавните висши училища и „Студентски столове и общежития“ ЕАД и т.н. Посочените програми се прилагаха за периода януари-юни 2022 г. включително или за определени месеци през този период, като тяхното финансиране бе в рамките на определените разходни тавани за годината, вкл. и за сметка на допълнителни приходи и разходи от сметки за чужди средства на Министерството на енергетиката. За периода януари-юни 2022 г. по посочените програми са изплатени компенсации (вкл. и за сметка на разходи от сметки за чужди средства) в общ размер на над 1,7 млрд. лева.

С влизането в сила на ЗИД на ЗДБРБ за 2022 г. (ДВ, бр. 52 от 05.07.2022 г.) бяха одобрени разпоредби в §23 и §24 от ПЗР на закона, с които бе регламентиран нов механизъм за финансиране на компенсации за небитовите крайни клиенти на електрическа енергия чрез бюджета на ФСЕС. Одобрените разпоредби не бяха част от законопроекта, внесен от Министерския съвет, но в хода на процедурата по одобряването на законопроекта между първо и второ гласуване бяха направени предложения от народни представители, които намериха място в окончателната редакция на закона. Поради тази причина ефектите в приходите и разходите не са отразени в разчетите към ЗДБРБ за 2022 г. и с оглед съпоставимост с плана към ЗДБРБ за 2022 г. те следва да се елиминират. Окончателният текст на разпоредбите предвижда публичните предприятия от сектор енергетика със 100 на сто държавно участие в капитала да внасят целеви вноски във ФСЕС, които да се използват за покриване на разходите за компенсиране на небитовите крайни клиенти на електрическа енергия. Определено е компенсирането да бъде в размер на 100 на сто от разликата между реалната средномесечна борсова цена на сегмента "ден напред" на "БНЕБ" – ЕАД за съответния месец и базовата цена в размер 250 лв./MWh. Законодателят е предвидил този механизъм да се прилага за периода от 1 юли 2022 г. до 31 декември 2022 г., като по предложение на министъра на енергетиката Министерския съвет определя размера и сроковете за внасяне на целевите вноски. В изпълнение на тази разпоредба Министерския съвет одобри Програма за компенсиране на небитовите крайни клиенти за електрическа енергия и на операторите на електропреносната мрежа за закупуване на количества електрическа енергия, потребена за технологични разходи за периода от 1 юли 2022 г. до 30 септември 2022 г. (РМС №534/29.07.2022 г.) и Програма за компенсиране на небитовите крайни клиенти за електрическа енергия и на операторите на електропреносната мрежа за закупуване на количества електрическа енергия, потребена за технологични разходи за периода от 1 октомври 2022 г. до 31 декември 2022 г. (РМС №710/29.07.2022 г.), като сроковете и размерът на целевите вноски са определени с РМС №490/15.07.2022; РМС №587/11.08.2022; РМС №648/07.09.2022 г.; РМС №735/05.10.2022; РМС №920/17.11.2022 г. и РМС №1035/19.12.2022 г. Общият размер на приходите от целеви вноски, постъпили по бюджета на ФСЕС, в изпълнение на посочените нормативни актове за периода юли-декември 2022 г. е 3,2 млрд. лв., като извършените разходи чрез бюджета на ФСЕС за изплащане на компенсации по двете програми за компенсиране също са в размер на 3,2 млрд. лв.

На база на изложеното през 2022 г. изплатените компенсации по различните прилагани програми за компенсации са в общ размер на **4,9 млрд. лв., което представлява около 3,0 % от прогнозния БВП**, а постъпилите извънредни еднократни приходи от целеви вноски по реда на §24 от ПЗР на ЗДБРБ за 2022 г. са в размер на **3,2 млрд. лв. (2,0 % от прогнозния БВП)**.

# Информация за разходи, свързани с хуманитарната криза породена от военните действия в Украйна

Отчетените от ПРБ разходи към 31.12.2022 г. за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, за хуманитарна помощ на украинските бежанци в България, както и за извършване на разходи за справяне с последствията от военните действия срещу Украйна са в размер на 578,1 млн. лв. от националния бюджет и 142,0 млн. лв. средства от ЕС. По бюджетите на общините отчетените разходи са в размер на 2,0 млн. лева. От одобрените с ПМС допълнителни разходи по реда на чл. 110 от ЗДБРБ за 2022 г. по бюджета на Министерството на туризма са отчетени разходи в размер на 56,0 млн. лв. - хуманитарна помощ за лица, търсещи временна закрила в Република България вследствие на военните действия в Украйна.

***Програми за хуманитарна помощ за лица с бежански статут***

В началото на март с РМС № 145/2022 г. бе одобрена „Програма за ползване на хуманитарна помощ за лица, търсещи временна закрила в Република България вследствие на военните действия в Украйна“ с първоначален срок за периода от 24.02.2022 до 31.05.2022 г. По-късно тази програма бе изменена и допълнена с РМС № 181, № 239, № 241, № 298 и № 423 от 2022 г. Програмата се администрира от Министерството на туризма – (МТ), като разходите е предвидено да се финансират от инструменти на ЕС и/или от държавния бюджет. Средствата по програмата са отпускани с ПМС № 61, 71, 93 146, 193 и 251 от 2022 г. Отчетените от МТ средства по тази програма за 2022 г. са в размер на 161,8 млн. лв.

С РМС № 317 от 20 май 2022 г. е одобрена нова „Програма за хуманитарно подпомагане на разселени лица от Украйна с предоставена временна закрила в Република България“, която по-късно бе изменена и допълнена с РМС № 535, 665, 856, 909, 963 и 1010 от 2022 г. и бе удължен периодът на действие на програмата до 24.02.2023 г. Програмата се администрира от МТ, като помощта се одобрява с акт на Министерския съвет. Средствата по програмата са одобрени с ПМС № 200, 271, 282, 336, 361, 426 и 484 от 2022 г. Изразходваните средства по тази програма от МТ към 31.12.2022 г. са в размер на 77,3 млн. лв.

Към 31.12.2022 г. по бюджета на Министерството на туризма са отчетени разходи в общ размер на 239,1 млн. лв. по двете програми за хуманитарна помощ във връзка с военните действия в Украйна, като част от разходите в размер на 137,5 млн. лв. бяха възстановени от оперативните програми на Европейския съюз.

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда. Към 31.12.2022 г. Министерството на труда и социалната политика отчита разходи в размер на 16,3 млн. лв. за сметка на бюджета и 4,5 млн. лв. средства от ЕС За социални разходи за отпуснати еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (375 лв.). Помощта се отпуска въз основа на подадено заявление-декларация в Агенцията за социално подпомагане по адрес на местопребиваването им с приложения за справка: регистрационна карта  на чужденец, на когото е предоставена временна закрила; документа за самоличност от Украйна; адресна карта на чужденец, издадена от Дирекция „Миграция“ към Районното управление на Министерството на вътрешните работи или хотела, в който е отседнало лицето. За периода от 24.02.2022 г. до 31.12.2022 г. са изплатени еднократни помощи на 43 483 лица с предоставена временна закрила.

По проект „Солидарност“ - изплатените средства за предоставени субсидии в размер на 4,3 млн. лв. включват минимална помощ по смисъла на Регламент(ЕС) № 1407/2013 г. и интеграционна добавка за настаняване на лица, украински граждани. Възнагражденията на 2 785 украински граждани възлизат на стойност 2 714 765 лв. От интеграционната добавка в размер на 1 247 358 лв. са се възползвали 1 960 украински граждани. Възнагражденията на 633 ментори са в размер на 338 219 лв. Проектът се реализира по ОП РЧР 2014-2020, приоритетна ос 6 „Подкрепа за преодоляването на последиците от кризата, предизвикана от пандемията от COVID-19 и подготовка за екологично, цифрово и устойчиво възстановяване на икономиката”. Средствата по проекта се предоставят съгласно Регламент (ЕС) 2022/613 на Европейския Парламент и на Съвета от 12 април 2022 г. за изменение на Регламенти (ЕС) № 1303/2013 и (ЕС) № 223/2014 по отношение на увеличено предварително финансиране със средства по линия на REACT-EU и за определяне на разход за единица продукт. По проекта са изплатени средства на разселени лица от Украйна и техните семейства.

***Компенсации за българските земеделски производители за неблагоприятните последици от войната в Украйна***

С ПМС № 247 от 17.08.2022 г. на Държавен фонд „Земеделие“ са предоставени средства в размер на 444,1 млн. лв. за осигуряване на ликвидност на земеделските стопани и за подкрепа на свиневъдите и птицевъдите за хуманно отношение към животните, както и за осигуряване на подкрепа на земеделските стопани по национални мерки за компенсации на повишените цени на енергоносители, фуражи, препарати за растителна защита, горива и торове. Към 31.12.2022 г. Държавен фонд „Земеделие“ отчита разходи в общ размер на 444,0 млн. лв. за осигуряване на ликвидност на земеделските стопани по Временната рамка във връзка с военните действия в Украйна и за подкрепа на свиневъдите и птицевъдите за хуманно отношение към животните, както и за осигуряване на подкрепа на земеделските стопани по национални мерки за компенсации на повишените цени на енергоносители, фуражи, препарати за растителна защита, горива и торове.

***Други разходи***

Министерство на вътрешните работи отчита извършени разходи в размер на 3,0 млн. лв. за хуманитарна помощ, както и за справяне с последствията във връзка с военните действия в Украйна за периода 01.01 - 31.12.2022 г. Посочените данни включват разходи за положен извънреден труд и дължимите осигурителни вноски върху него, както и заплати и съответните осигурителни вноски за персонала в почивните бази на МВР, обслужващ настанените членове на семейства на служители на МВР на Украйна. За закупуване на канцеларски материали и консумативи (фолио за ламиниране, хартия, копирен картон, папки, джобове и др.), ламинатори, УЕБ камери, скенери за лични документи, мрежови рутери, USB и UTP кабели, букси, разходи за командировки, ГСМ, туристически данък, материали за ремонт на кабини, автомобилни гуми, анкери и шайби, укрепващи колани за палатки, разклонители и други и преносими компютри и принтери.

Разходите на Министерския съвет в това направление са в размер на 5,4 млн. лв., от които за издръжка са отчетени 5,2 млн. лева.

Извършените разходи от Министерството на отбраната за хуманитарна помощ, както и за справяне с последствията във връзка с военните действия в Украйна са в размер на **2,6 млн. лв**. за сметка на бюджета на Министерството на отбраната.

***В областта на здравеопазването*** - с приети от Народното събрание промени в Закона за здравното осигуряване на чуждите граждани с временна закрила бе осигурен достъп до пълния обхват медицинска помощ, заплащана от НЗОК, като конкретните въпроси, свързани с определяне на размера и реда за внасянето на здравноосигурителните вноски, лицата които ги внасят, момента на възникване на задълженията за заплащане и момента на възникване на правата на осигурените лица са определени с Постановление № 69 от 5 май 2022 г. на Министерския съвет за здравно осигуряване на лицата с временна закрила по чл. 1а, ал. 3 от Закона за убежището и бежанците и на лицата по чл. 39, ал. 6, т. 2 и чл. 40а, ал. 3а от Закона за здравното осигуряване.

***В областта на образованието*** - по отношение на образованието следва да се има предвид че системата е отворена за  приемане и обучение на деца и ученици в предучилищна и училищна възраст от Украйна в български държавни и общински детски градини и училища, което разширява обхвата на децата и съответно на разходите, свързани с тях.

Във връзка с обезпечаването на дейности, насочени към лицата търсещи временна закрила в Република България в следствие на военните действия в Република Украйна, през 2022 г. са приети РМС № 144/2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България и ПМС № 105/2022 г.  за одобряване на допълнителни разходи по бюджетите на Министерския съвет и на Министерството на здравеопазването за 2022 г. за авансово финансиране на разходи за лица, търсещи временна закрила в Република България вследствие на военните действия в Украйна (изменено и допълнено с ПМС № 106/2022 г. и ПМС № 194/2022 г.) и ПМС № 414/2022 г. за одобряване на допълнителни средства по бюджета на Министерството на здравеопазването и одобряване на допълнителен трансфер по бюджета на Националната здравноосигурителна каса за 2022 г. за заплащане на медицинската помощ и здравноосигурителните вноски на лицата с предоставена временна закрила.

# Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

***Мерки в частта на приходите***

Приетите през предходните години мерки, свързани с прилагане на намалена ставка за ДДС на определени стоки и услуги от 20 % на 9 %, и увеличения размера на данъчните облекчения за деца (чл. 22в и чл. 22г от ЗДДФЛ) продължиха да се прилагат през цялата 2022 година. До края на годината продължиха да се прилагат и мерките, свързани с промените в ЗДДС (обн. ДВ, бр. 107 от 18.12.2020 г.) за облагане с нулева ставка на доставките на ваксини срещу COVID-19 и услугите, пряко свързани с тези ваксини, както и на медицински изделия за инвитро диагностика на COVID-19 и услугите, пряко свързани с тези изделия, с място на изпълнение на територията на страната. Това данъчно третиране се приложи и по отношение на вътреобщностните придобивания с място на изпълнение на територията на страната на тези стоки. Освобождаването от облагане с мита и ДДС върху вноса на стоки от медицински характер и облагането с намалената ставка на ДДС на доставките на бира и вино, като част от ресторантьорски и кетъринг услуги, се прилагаше до 30.06.2022 година.

По прогнозни данни на приходните агенции ефектът от действието на посочените мерки за цялата 2022  г. се оценява на **около 607,9** **млн. лв**. по-малко данъчни приходи.

***Мерки в частта на разходите***

Във връзка с прилагането на мерките за борба с COVID-19 и преодоляване на социално-икономическите последствия от пандемията общо изразходените средства по линия на националния бюджет към 31.12.2022 г. са в размер на **2 614,4 млн. лв., като в тази сума са включени 1 140,6 млн. лв.** плащания от сметки за чужди средства от заделените в края на 2021 г. в изпълнение на постановления на МС средства: за изплащането до месец юни на 2022 г. на допълнителни суми в размер на 60 лв. към пенсиите на всички пенсионери, на добавка в размер на и на 75 лв. за всеки пенсионер, който е със завършен ваксинационен курс за COVID 19 до 31.12.2021 г. (който завърши ваксинационен курс за COVID 19 в периода 1.01-30.06.2022 г.), разходи за лекарствени продукти и ваксини, плащания от НОИ към работодатели за запазване на заетостта на наетите от тях работници и служители (мярка 60/40), подпомагане на туристическия и транспортния сектор и други. В касовите отчети на ПРБ и общините към 31.12.2022 г. са отчетени **1 473,9 млн. лв.** разходи за мерките за борба с COVID-19 и преодоляване на социално-икономическите последствия от пандемията.

В частта на **мерките за подкрепа на домакинствата** са изразходени **375,7 млн. лв.** по линия на националния бюджет**.** С най-голям относителен дял са отчетените разходи в системата на Министерство на здравеопазването, в размер на 237,5 млн. лв. за осигуряване на ваксини, лекарствени продукти (Veklury (Ремдесивир), Regkirona 60mg/ml, Kineret (Кинерет), Molnupiravir и др) и бързи антигенни тестове в борбата с пандемията от COVID-19.

В изпълнение на параграф 1 от Преходните и заключителни разпоредби на Закона за прилагане на разпоредби на Закона за държавния бюджет на Република България за 2021 г., Закона за бюджета на държавното обществено осигуряване за 2021 г. и Закона за бюджета на Националната здравноосигурителна каса за 2021 г., НОИ изплаща сума, представляваща разликата между дохода от пенсии с включена т.нар. „ковид добавка“ от 120 лв. за декември 2021 г. и дохода от пенсии с включена т.нар. „ковид добавка“ от 60 лв. за януари 2022 г. Компенсаторните суми се дължат за периода от януари до юни 2022 г. Към 31 декември 2022 г. са извършени разходи в размер на 101,9 млн. лв.

Изплатените месечни целеви помощи в подкрепа на семейства с деца до 14 г. възраст са в размер на 14,7 млн. лева. Помощта е регламентирана с ПМС №218 от 2020 г. и ПМС №322 от 2020 г. за допълнение на Правилника за прилагане на Закона за социално подпомагане. Този вид целева помощ се предоставя на семейства с деца до 14-годишна възраст, когато двамата или единият от работещите родители, или родител, отглеждащ сам дете. За 2022 г. са изплатени месечни целеви помощи на 5 484 средномесечен брой семейства с деца до 14-годишна възраст.

Еднократно изплащане на допълнителни суми към пенсиите в размер на 50 лв. за периода август-декември 2020 г., месец януари-септември 2021 г. и по 120 лв. на месец за периода октомври-декември 2021 г. За периода от 1 януари до 31 декември 2022 г. са изплатени 15,5 млн. лв. на пенсионери, чиито пенсии са с начална дата преди 2022 г., но за които резултатите от производства по отпускане, възстановяване или възобновяване на пенсиите са приключили през 2022 г.

Към 31.12.2022 г. за **мерки в подкрепа на бизнеса** са предоставени **351,0 млн. лв.** от националния бюджет, от които 162,2 млн. лв. за запазване на заетостта на наети от работодатели работници и служители (мярка 60/40). Извършените допълнителни разходи по бюджета на ДФ „Земеделие“ за подпомагане на засегнатите от негативните ефекти от пандемията земеделски стопани са в размер на 143,5 млн. лв. Помощта представлява подкрепа за осигуряване на достатъчна ликвидност за земеделските стопани от първичното селскостопанско производство – животновъди, отглеждащи едри и дребни преживни животни и пчелни семейства, и производители на плодове и зеленчуци, маслодайна роза и ориз, за да се противодейства на негативното влияние на последиците от пандемията от COVID-19 и за осигуряване на непрекъснатостта на икономическата дейност. Одобрените средства са предоставени на общо 26 673 земеделски стопани.

За осигуряване на финансова подкрепа в областта на културата и изкуствата в условията на обявена извънредна епидемична обстановка са изплатени 35,8 млн. лв.

Към 31.12.2022 г. са изплатени 9,6 млн. лв. субсидии за туроператори, които използват въздушни превозвачи с валиден оперативен лиценз за изпълнение на чартърни полети до България с цел туризъм. Сумите са изплатени на основание Постановление № 253/18.08.2022 г. за одобряване на допълнителни разходи по бюджета на Министерство на туризма за 2022 г.

**За** **мерки за органите на държавното управление, натоварени с дейности по овладяване на пандемията и последствията от COVID-19** по държавния бюджет и бюджетите на общините са предоставени общо **747,2** **млн. лева.** С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини срещу COVID-19 - 581,5 млн. лв. За изплащане на допълнителни трудови възнаграждения на изпълнителите на болнична медицинска помощ - 74,8 млн. лв. За осигуряване на лични предпазни средства, дезинфектанти и др. за училищата, лечебните заведения и работните помещения на администрацията са изразходвани 8,7 млн. лв. От общините са изразходвани средства за противоепидемични мерки в размер на 74,3 млн. лева.

***Информация за средствата, в частта на разходите, изразходвани за мерките за борба с COVID-19 и преодоляване на социално-икономическите последствия от пандемията***

***към 31.12. 2022 г.***

|  |  |
| --- | --- |
| **МЕРКИ** | **Към 31.12.2022 г.** |
| **млн. лв.** | **% от БВП**  |
| ***Всичко средства изразходвани за мерки за борба с COVID-19 и преодоляване на социално-икономическите последствия от пандемията към 31.12.2022 г. (А.+Б.+В.)*** | **1 473,9** | **0,91%** |
|  ***A. Мерки за подкрепа на домакинствата*** | **375,7** | **0,23%** |
| от тях: |  |  |
|  Осигуряване на ваксини, лекарствени продукти и бързи антигенни тестове в борбата с пандемията от COVID-19  | 237,5 | 0,15% |
|  Еднократна сума за компенсиране на дохода от пенсии до нивото от декември 2021 г. за периода до юни 2022 г. | 101,9 | 0,06% |
| Подкрепа на семейства с деца до 14 г. възраст, при които родителите не могат да извършват дистанционна работа от вкъщи и нямат възможност да ползват платен отпуск | 14,7 | 0,01% |
| Еднократно изплащане на допълнителни суми към пенсиите в размер на 50 лв. за периода август-декември 2020 г., месец януари-септември 2021 г. и по 120 лв. на месец за периода октомври-декември 2021 г. | 15,5 | 0,01% |
|  ***Б. Мерки за подкрепа на бизнеса*** | **351,0** | **0,22%** |
| от тях: |  |  |
| Разходи за подпомагане на бизнеса и програми за заетост  | 162,1 | 0,10% |
| Допълнителни разходи по бюджета на ДФ „Земеделие“ за подпомагане на засегнатите от негативните ефекти от пандемията земеделски стопани | 143,5 | 0,09% |
| Финансова подкрепа в областта на културата и изкуствата в условията на обявена извънредна епидемична обстановка | 35,8 | 0,02% |
| Субсидии за туроператори, които използват въздушни превозвачи с валиден оперативен лиценз за изпълнение на чартърни полети до Република България с цел | 9,6 | 0,01% |
|  ***В. Мерки за органите на държавното управление, натоварени с дейности по овладяване на пандемията и последствията от COVID-19*** | **747,2** | **0,46%** |
| от тях: |  |  |
| Подкрепа на персонала на първа линия, пряко ангажиран с дейности по предотвратяване разпространението на COVID-19, вкл. за поставяне на ваксини  | 581,5 | 0,36% |
| Изплащане на допълнителни трудови възнаграждения на изпълнителите на болнична медицинска помощ | 74,8 | 0,05% |
|  Осигуряване на лични предпазни средства, дезинфектанти, консумативи и др. | 8,7 | 0,01% |
|  Общини - средства за противоепидемични мерки | 74,3 | 0,05% |

# Основни показатели по консолидираната фискална програма[[1]](#footnote-2) за 2022 г.

**Постъпилите приходи, помощи и дарения по** **КФП за 2022 г.** представляват **40,0 % от прогнозния БВП.** За сравнениепрез предходната година приходите и помощитеса **37,7 % от БВП.** Следва да се отбележи, че през 2022 г. има приходи с еднократен извънреден характер, които не са включени в разчетите към ЗДБРБ за 2022 г.

|  |
| --- |
|  |

\*В частта на преките данъци са включени и други данъци

**Разходите по КФП за 2022 г.** (включително вноската на Република България в общия бюджет на ЕС)представляват **40,9 % от прогнозния БВП** и отбелязват увеличение с 0,4 пр. п. спрямо отчетените за 2021 г. (40,5 % от БВП). И в частта на разходите през 2022 г. има извършени разходи, които са с еднократен извънреден характер и не са включени в разчетите към ЗДБРБ за 2022 г.

\* Вкл. нетния прираст на държавния резерв

Изпълнението на основните показатели по консолидираната фискална програма за 2022 г. е представено в следната таблица:

***Таблица[[2]](#footnote-3) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2022 г.[[3]](#footnote-4)** | **Отчет към 31.12.2022 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **59 658,7** | **64 765,4** | **58 951,4** | **5 813,9** | **108,6%** |
|  Данъчни приходи | 46 122,6 | 46 794,6 | 46 794,6 |  | 101,5% |
|  Неданъчни приходи | 7 343,3 | 8 795,9 | 8 804,2 | -8,3 | 119,8% |
|  Помощи и дарения | 6 192,8 | 5 993,8 | 171,6 | 5 822,2 | 96,8% |
|  Еднократни извънредни приходи |  | 3 181,0 | 3 181,0 |  |   |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **65 887,1** | **66 112,6** | **62 968,8** | **3 143,8** | **100,3%** |
|  Нелихвени | 63 124,0 | 60 574,7 | 57 430,9 | 3 143,8 | 96,0% |
|  Текущи | 54 704,8 | 54 830,4 | 53 509,2 | 1 321,2 | 100,2% |
|  Предоставени тек. и капит. трансфери за чужбина | 19,1 | 47,6 | 25,2 | 22,4 | 249,4% |
|  Капиталови | 8 400,1 | 5 696,7 | 3 896,5 | 1 800,2 | 67,8% |
|  в т.ч. нетен прираст на държавния резерв | 31,3 | 110,8 | 110,8 |  | 354,1% |
|  Еднократни извънредни разходи |  | 3 181,0 | 3 181,0 |  |   |
|  Лихвени | 664,3 | 651,9 | 651,9 | 0,007 | 98,1% |
|  Резерв за неотложни и непредвидени разходи | 258,8 |  |  |  |   |
|  Вноска за общия бюджет на ЕС | 1 839,9 | 1 705,0 | 1 705,0 |  | 92,7% |
| Трансфери - нето |  | 0,0 | -1 069,8 | 1 069,8 |  |
| **БЮДЖЕТНО САЛДО** | **-6 228,4** | **-1 347,3** | **-5 087,2** | **3 739,9** |  |

* + **Приходите, помощите и даренията,** отчетенипо консолидираната фискална програма (КФП) за 2022 г., са в размер на **64 765,4 млн. лв., вкл. 3 181,0 млн. лв. приходи с еднократен извънреден характер**[[4]](#footnote-5)**,** които не са включени в разчетите към ЗДБРБ за 2022 г. С оглед съпоставимост на данните спрямо годишните разчети към ЗДБРБ за 2022 г., влиянието на посочените еднократни приходи, респективно разходи, следва да бъде елиминирано. На съпоставима база с разчетите към ЗДБРБ за 2022 г. приходите, помощите и даренията по КФП за 2022 г. са в размер на **61 584,3 млн. лв., което представлява превишение на разчетите към ЗДБРБ за 2022 г. с 3,2 на сто.**

**Данъчно-осигурителните приходи,** отчетени по КФП са в размер на **46 794,6 млн. лв.,** което е с 1,5 на сто или 672,0 млн. лв. над заложеното в разчетите към ЗДБРБ за 2022 г., в т.ч. 352,9 млн. лв. превишение на разчета при постъпленията от социални и здравноосигурителни вноски, 221,7 млн. лв. по-високи данъчни приходи по държавния бюджет (от които 72 млн. лв. авансова солидарна вноска[[5]](#footnote-6) от „Лукойл България“) и 97,4 млн. лв. над разчета основно имуществени данъци по общинските бюджети. В частта на данъчните приходи по държавния бюджет преизпълнение има при корпоративните данъци, ДДФЛ и митата, а приходите от ДДС и акцизи са по-ниски от планираните за годината. При приходите от ДДС данните показват, че съпоставено с разчетите към ЗДБРБ за 2022 г. постъпленията за годината са с 688,7 млн. лв. по ниски от планираните. Параметрите по изпълнението при този данък са близки до предложените разчети от Министерството на финансите в първоначалния проект на ЗИД на ЗДБРБ за 2022 г. от юни, които в последствие при обсъждането и гласуването на законопроекта в Народното събрание бяха допълнително увеличени със 760,0 млн. лв. в окончателно гласуваните текстове. По отношение на приходите от акцизи следва да се отбележи, че през 2022 г. Народното събрание не прие предложените от Министерството на финансите промени за въвеждане на акцизен календар за тютюневите изделия през 2022 г., като същевременно не беше извършено съответното намаление на прогнозния размер на постъпленията от акцизи с ефекта от мярката в размер на 100 млн. лв., включени в ЗДБРБ за 2022 г., колкото приблизително е неизпълнението на разчета за годината. Мярката ще влезе в сила от 01.03.2023 година.

Приходите в частта на *преките данъци* възлизат на 9 926,4 млн. лв., което представлява 109,7 % спрямо разчета за 2022 г. Приходите от *косвени данъци* са в размер на 21 541,5 млн. лв., което представлява 96,7 % от предвидените в ЗДБРБ за 2022 г. Постъпленията от *други данъци* (включват други данъци по ЗКПО, имуществени и др. данъци) са в размер на 1 580,0 млн. лв. (вкл. 72,0 млн. лв. временна солидарна вноска от „Лукойл България“), което представлява 112,7 % спрямо годишния разчет. Приходите от *социални и здравноосигурителни вноски* са в размер на 13 746,7 млн. лв. или 102,6 % спрямо разчета за 2022 година.

**Неданъчните приходи** са в размер на **11 976,9 млн. лв.** (вкл. 3 181,0 млн. лв. еднократни извънредни приходи). На съпоставима база, при елиминиране на въздействието на еднократни извънредни приходи, неданъчните приходи по КФП за 2022 г. са в размер на **8 795,9 млн. лв., което представлява преизпълнение на годишния разчет с 19,8 на сто (1 452,6 млн. лв**.). Неданъчните приходи се формират основно от приходи от държавни, общински и съдебни такси, приходи и доходи от собственост, вкл. вноски от приходи от държавни и общински предприятия, приходи от концесии, приходи от продажба на квоти за емисии на парникови газове и други. В частта на неданъчните приходи най-значително преизпълнение на разчетите има при отчисленията от АЕЦ „Козлодуй“ за двата т. нар. „ядрени“ фонда – Фонд „Радиоактивни отпадъци“ и Фонд „Извеждане от експлоатация на ядрени съоръжения“. Отчисленията за двата фонда са с 511,6 млн. лв. по-високи от планираните, което се дължи на високите цени на електроенергията на свободния пазар. Подобна е и ситуацията с приходите от продажба на квоти за парникови газове, които са със 163,3 млн. лв. над заложените в годишния разчет и отново са свързани с волатилните условия на свободния пазар на електричество**.**

Приходите от **помощи** **и дарения** за 2022 г. са в размер на **5 993,8 млн. лева.** Постъпленията са по-ниски от разчетените със ЗДБРБ за 2022 г. със 198,9 млн. лв., което се дължи на по-ниското усвояване на разходите по сметките за средства от ЕС, респективно по-ниския размер на възстановените средства от ЕК.

* **Разходите, отчетени по КФП (вкл. вноската на Република България в бюджета на ЕС)** за 2022 г., са в размер на **66 112,6 млн. лв.**, **вкл. 3 181,0 млн. лв. разходи с еднократен извънреден характер, които не са включени в разчетите към ЗДБРБ за 2022 г.** На съпоставима база с разчетите към ЗДБРБ за 2022 г. разходите по КФП са в размер на **62 931,6 млн. лв., което представлява** **95,5 % от разчета към ЗДБРБ за 2022 г**.

Разходите по КФП са по-ниски от планираните, като най-съществено забавяне при усвояването има при разходите по сметките за средства от ЕС. Основна причина за това е ниското усвояване на разходите по Плана за възстановяване и устойчивост (ПВУ) и някои оперативни програми от програмния период 2021-2027 г., като по-ниски от планираните са и разходите и предоставените трансфери по държавния бюджет. По-ниско от планираното е и усвояването на капиталовите разходи по държавния бюджет. Забавянето при изпълнението на проектите и програмите измества голяма част от планираните за 2022 г. разходи в 2023 г. и следващите години, което от една страна подобрява касовото салдо за 2022 г., но от друга води до натиск върху бюджета за 2023 година.

***Нелихвените разходи*** за 2022 г. са в размер на 63 755,7 млн. лв., вкл. разходите с еднократен извънреден характер, които не са включени в разчетите към ЗДБРБ за 2022 г. На съпоставима база с разчетите към ЗДБРБ за 2022 г. нелихвените разходи са в размер на60 574,7 млн. лв., което представлява 96,0 % от годишния разчет. *Текущите нелихвени разходи* (намалени с разходите с еднократен извънреден характер) са в размер на 54 830,4 млн. лева. *Капиталовите разходи* (вкл. нетния прираст на държавния резерв) възлизат на 5 696,7 млн. лева. *Предоставените текущи и капиталови трансфери за чужбина* са в размер на 47,6 млн. лева. ***Лихвените плащания*** са в размер на 651,9 млн. лв. (98,1 % от планираните за 2022 г.).

Отчетените разходи по основните разходни групи за 2021 г. и 2022 г. са представени на следната графика:

\* Вкл. нетния прираст на държавния резерв

* **Вноската на Република България в бюджета на ЕС**, изплатена към 31 декември 2022 г. от централния бюджет, възлиза на **1 705,0 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетното салдо** по консолидираната фискална програма за 2022 г. е **отрицателно** в размер на **1 347,3 млн. лв.** (0,8 % от прогнозния БВП) и се формира от дефицит по националния бюджет в размер на 5 087,2 млн. лв. и превишение на приходите над разходите по европейските средства в размер на 3 739,9 млн. лева.
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за 2022 г. е **7 578,6 млн. лв. Нетните постъпления от ЕС към 31.12.2022 г.** (касови постъпления от ЕС, намалени с вноската в общия бюджет на ЕС) са положителни в размер на **5 873,6 млн. лева**.
	+ - **Фискалният резерв[[6]](#footnote-7)** към 31.12.2022 г. е 13,4 млрд. лв., в т.ч. 12,1 млрд. лв. депозити на фискалния резерв в БНБ и банки и 1,3 млрд. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[7]](#footnote-8) за 2022 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица**[[8]](#footnote-9) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2022 г.[[9]](#footnote-10)** | **Отчет** **2022 г.** | **Изпълнение спрямо закон 2022 г.** |
| **Приходи, помощи и дарения** | **34 112,5** | **34 947,8** | **102,4%** |
|  -Данъчни приходи | 31 460,1 | 31 681,8 | 100,7% |
|  Корпоративни данъци | 4 020,0 | 4 592,6 | 114,2% |
|  ДДФЛ | 5 015,0 | 5 321,0 | 106,1% |
|  ДДС | 16 020,0 | 15 331,3 | 95,7% |
|  Акцизи  | 5 820,0 | 5 706,9 | 98,1% |
|  Данък в/у застрахователните премии | 55,1 | 52,2 | 94,7% |
|  Мита и митнически такси | 380,0 | 451,2 | 118,7% |
|  Други данъци | 150,0 | 154,7 | 103,1% |
|  Временна солидарна вноска |  | 72,0 |  |
|  -Неданъчни приходи | 2 652,4 | 3 260,5 | 122,9% |
|  -Помощи и дарения | 0,0 | 5,5 |  |
|  **Разходи, трансфери и вноска в бюджета на ЕС** | **41 736,2** | **40 609,1** | **97,3%** |
|  ***-Нелихвени разходи*** | 20 460,2 | 17 841,2 | 87,2% |
|  Текущи  | 17 265,1 | 15 395,3 | 89,2% |
|  Предоставени тек. и капит. трансфери за чужбина | 19,1 | 23,8 | 124,8% |
|  Капиталови | 3 176,1 | 2 422,1 | 76,3% |
|  ***-Лихви*** | 629,8 | 611,6 | 97,1% |
|  По външни заеми | 487,0 | 485,0 | 99,6% |
|  По вътрешни заеми | 142,8 | 126,7 | 88,7% |
|  ***- Резерв за непредвидени и неотложни разходи***[[10]](#footnote-11) | 81,4 |  |   |
|  ***-Трансфери за др. бюджети – нето*** | 18 724,9 | 20 451,2 | 109,2% |
|  ***- Вноска в бюджета на ЕС*** | 1 839,9 | 1 705,0 | 92,7% |
| **Бюджетен баланс** | **-7 623,6** | **-5 661,2** |  |
|  |  |  |  |

* **Приходи по държавния бюджет**

Общият размер на **приходите, помощите и даренията по държавния бюджет** за 2022 г. е **34 947,8 млн. лв.**

* **Данъчни приходи**

Размерът на **данъчните постъпления по държавния бюджет** за 2022 г. е **31 681,8 млн. лв**., което представлява 100,7 % изпълнение на годишните разчети или с 221,7 млн. лв. повече спрямо планираното със ЗДБРБ за 2022 г. Съпоставено с 2021 г. постъпленията в групата нарастват с 4 345,3 млн. лева (15,9 %). Преизпълнение има главно при корпоративните данъци, ДДФЛ и митата, а приходите от ДДС и акцизи са по-ниски от планираните за годината. При приходите от ДДС данните показват, че съпоставено с разчетите към ЗДБРБ за 2022 г. постъпленията за годината са с 688,7 млн. лв. по ниски от планираните. Параметрите по изпълнението при този данък са близки до предложените разчети от Министерството на финансите в първоначалния проект на ЗИД на ЗДБРБ за 2022 г. от юни, които в последствие при обсъждането и гласуването на законопроекта в Народното събрание бяха допълнително увеличени със 760,0 млн. лв. в окончателно гласуваните текстове. По отношение на приходите от акцизи следва да се отбележи, че през 2022 г. Народното събрание не прие предложените от Министерството на финансите промени за въвеждане на акцизен календар за тютюневите изделия през 2022 г. като същевременно не беше извършено съответното намаление на прогнозния размер на постъпленията от акцизи с ефекта от мярката в размер на 100 млн. лв., включени в ЗДБРБ за 2022 година, колкото приблизително е неизпълнението на разчета за годината. Мярката ще влезе в сила от 01.03.2023 година**.**

* **Преки данъци**

Приходите в групата на **преките данъци** са в размер на**9 913,6 млн. лв**. или 109,7 % спрямо планираните за годината, като съпоставени с предходната година постъпленията нарастват с 1 667,9 млн. лв. (повишението се дължи основно на значително по-високите приходи от корпоративни данъци).

Приходите от ***корпоративни данъци*** за 2022г. са в размер на 4 592,6 млн. лв. или 114,2 % спрямо годишния план. Сравнени с данните за предходната година постъпленията нарастват с 1 186,2 млн. лв. (34,8 %). Ръстът в изпълнението на приходите от корпоративни данъци за 2022 г. е следствие главно на по-високите с 1 160,4 млн. лв. (37,2 %) приходи от корпоративен данък от нефинансови предприятия спрямо 2021 година. Фактори оказващи влияние върху по-високите приходи от корпоративен данък са, както по-високият от заложеният в макрорамката ръст на относимите макроикономически показатели за периода, така и предприетите мерки за подобряване събираемостта на приходите от страна на приходната администрация. Приетите законодателни антикризисни мерки, с цел смекчаване на икономическите последици за бизнеса от високите цени на енергоносителите, доведоха до свръхкомпенсиране на определени сектори на икономиката и съответно допринасят за подобрение на финансовите им резултати. Достигнатият ръст на приходите от корпоративни данъци през 2022 г. надхвърля отчетения през 2021 г. и е най-висок за последните десет години както в стойностно изражение, така и в процент спрямо предходния период. В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 94,1 млн. лв., като нарастват с 18,2 млн. лв. (23,9 %) спрямо 2021 година.

Приходите от **данъци върху доходите на физически лица** са в размер на **5 321,0 млн. лв.** или 106,1 % спрямо заложените в разчета за годината. Тези приходи са с 481,7 млн. лв. по-високи (10,0 %) спрямо същия период на предходната година.

Върху размера на данъчните постъпления от ДДФЛ основно влияние имат развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании провеждани от НАП.

*По трудови правоотношения* приходите от данъка за 2022 г. са 4 360,7 млн. лв., 105,8 % спрямо годишните разчети. Тези приходи са с 408,1 млн. лв. (10,3 %) повече в сравнение със същия период на предходната година.

Влияние върху приходите от трудови правоотношения имат следните законодателни изменения в сила от 01.04.2022 г.:

* увеличение на минималната работна заплата за страната с 9,2 %, от 650 лв. на 710 лева;
* увеличението на максималният месечен осигурителен доход от 3 000 лв. на 3 400 лв.;
* увеличението на минималните осигурителни прагове въз основа на повишението на МРЗ;
* увеличението на заплатите на учителския персонал.

Влияние има и увеличението на разходите за персонал в някои от бюджетните системи, одобрени с актуализацията на бюджета (обн., ДВ, бр. 52 от 05.07.2022 г.).

Влияние върху размера на приходите от трудови правоотношения от началото на годината оказва ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя. Приетото през 2022 г. допълнително увеличение на размера на данъчното облекчение за деца (от 4 500 лв. на 6 000 лв. годишно) и на данъчното облекчение на деца с увреждания (от 9 000 лв. на 12 000 лв. годишно), както и въвеждане на възможност за авансово ползване (тримесечно) за 2022 г. на двете данъчни облекчения има допълнително влияние в посока намаление на приходите от ДДФЛ за 2022 година. Следва да се отбележи, че размерът на авансово използваните данъчни облекчения за деца в увеличен размер, за доходите придобити през 2022 година, е по-нисък от очаквания размер.

По-високият ръст на приходите от трудови правоотношения за периода се дължи и на увеличение на разходите за персонал в частните предприятия в отговор на високия ръст на инфлацията.

*По извънтрудови правоотношения (свободни професии, граждански договори и др.)* приходите от данъка за 2022 г. са в размер на 459,7 млн. лв., което е 120,8 % спрямо годишния разчет. За отчетния период са постъпили с 51,8 млн. лв. (12,7 %) повече приходи спрямо предходната година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Положително влияние върху по-високото изпълнение на тази група данъчни приходи оказват постигнатите по-добри финансови резултати от ЕТ и упражняващите свободни професии през отчетния период. От друга страна, ползването на данъчните облекчения за деца и за деца с увреждания в увеличен размер при подаването на годишната данъчна декларация за 2021 г., намаляват тези приходи.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 499,1 млн. лв., 97,6 % от годишния разчет. За отчетния период са постъпили с 24,6 млн. лв. повече (5,2 %) спрямо 2021 година. Влияние за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има и предприетата комуникационна кампания и контролни действия от НАП през 2021 г. за проверка на касови наличности. Кампанията е насочена приоритетно към лица, за които има информация за висока касова наличност (над 100 хил. лв.) и при които има риск от наличие на сделки, сключени при условия, водещи до отклонение от данъчно облагане, вкл. от наличието на скрито разпределение на печалбата по смисъла на § 1, т. 5 от ДР на ЗКПО. Скритото разпределение на печалбата се третира като дивидент, за който се внася 5 % данък върху разпределените суми.

Постъпленията от *окончателния данък върху доходите от лихви по банкови сметки на местните физически лица* са в размер на 1,5 млн. лв., което е 91,9 % от годишния разчет. Съгласно приетите изменения в Закона за данъците върху доходите на физическите лица облагането с данък на лихвите по банкови сметки се отменя, считано от 01.04.2022 година. Основната причина за това е продължаващото намаляване на лихвите по влоговете в банките и клоновете на банки през последните години, в резултат на което намаляха значително и приходите от този данък. От друга страна, администрирането на данъка създава административна тежест за банковите институции, задължени да го удържат и внасят, както и за физическите лица, когато са задължени сами да внесат данъка, която тежест е непропорционална на ефекта от този данък за бюджета.

* **Косвени данъци**

Приходите от **косвени данъци** за 2022 г. са в размер на **21 541,5 млн. лв**. или 96,7 % от годишния разчет.

**Приходите от ДДС** са в размер на **15 331,3** **млн. лв.,** което представлява 95,7 % от планираните със ЗДБРБ за 2022 година.Съпоставени с 2021 г., приходите от ДДС се увеличават с 2 352,8 млн. лв. (18,1 %), в резултат на постепенното възстановяване на потреблението, ръста в цените на стоките, ръста на вноса и предприетите мерки от приходните агенции за подобряване на митническия и данъчен контрол.

Нетният размер на приходите от *ДДС от внос* за 2022 г. е 7 233,8 млн. лв., като нараства с 2 684,2 млн. лв. (59,0 %) в сравнение с 2021 г. Това е исторически най-високият ръст, отчетен след влизането на България в Европейския съюз. Регистрираното повишение е резултат от възстановяването на бизнес активността, нарастването на цените на основни суровини, повишението на количествата на стоките, внасяни от трети страни, повишаването на събираемостта, подобрения митнически контрол и надзор, прецизирането на контрола върху елементите за облагане, като тарифно класиране, държава на произход, митническа стойност, както и акцент на контрола върху приходоопределящи икономически оператори и стоките с най-голям фискален ефект. Влияние върху динамиката на приходите от ДДС при внос през отчетния период оказват и средните борсови цени (в долари) на суровините, които формират основна част от вноса от трети страни. Влияние върху постъпленията от ДДС от внос оказва и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим през 2022 г. е неначислен ДДС при внос в размер на 1 672,5 млн. лева, което е с 400,3 млн. лв. повече спрямо 2021 г. като се регистрира ръст от 31,5 %. С най-значителен дял според размера на неначисления ДДС при внос през 2022 г. се открояват руди, шлаки и пепели – 934,5 млн. лв. (увеличение със 155,3 млн. лв., 19,9 %), мед и изделия от мед – 253,0 млн. лв. (увеличение с 66,3 млн. лв., 35,5 %) и чугун, желязо и стомана – 204,4 млн. лв. (увеличение с 62,2 млн. лв., 43,7 %). Ръст на декларирания ДДС при внос през 2022 г. спрямо 2021 г. се наблюдава при всички групи стоки, съобразно Класификатора на широките икономически категории (BEC), като най-голямо е увеличението при група „Храни и напитки“(134,7 %). Запазва се тенденцията за ръст на цените на стоките внесени от трети страни, като е отчетено годишно повишение с 31,7 % спрямо 2021 година.

Постъпленията от *ДДС при сделки в страната (нето)* за 2022 г. възлизат на 8 097,6 млн. лв. или спад от 3,9 % спрямо предходната година. Основната причина за забавянето при този данък е значителният ръст на възстановения ДДС, вкл. и поради ръста на износа. Невъзстановеният данъчен кредит към 31.12.2022 г. е в размер на 104,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **5 706,9 млн. лв**., което е 98,1 % от планираните със ЗДБРБ за 2022 г. Основна причина за неизпълнението на плана при акцизите е отлагането на предвиденото за 2022 г. увеличение на акцизните ставки на тютюневите изделия, което ще влезе в сила от 01.03.2023 година. Съпоставени с предходната година приходите от акцизи нарастват номинално с 47,1 млн. лв. (0,8 %).

Във връзка с прилагането на схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство“ през 2022 г., на Министерство на земеделието е преведена сума в размер на **100 млн. лв.**, равна на сумата от 2021 година.

Нетните постъпления от акциз са от следните основни стокови групи: тютюн и тютюневи изделия (51,4 % от общите постъпления на акциз); горива (42,3 %); алкохол и алкохолни напитки, вкл. бира (5,6 %) и други акцизни стоки (0,7 %). Постъпленията от акциз за 2022 г. по основни стокови групи, са както следва:

* *акцизите от тютюн и тютюневи изделия възлизат на* 2 931,0 млн. лева*;*
* *акцизите от горива са в размер на* 2 414,2 млн. лева*;*
* *акцизите от алкохол и алкохолни напитки (вкл. бира)* възлизат на 320,1 млн. лева;
* *приходите от други акцизни стоки* възлизат на 41,6 млн. лева.

**Приходите от данък върху застрахователните премии** са в размер на **52,2 млн. лв**., при планирани за годината 55,1 млн. лева.

**Постъпленията от** **мита** възлизат на **451,2 млн. лв**. или 118,7 % спрямо планираните със ЗДБРБ за 2022 г., като заемат 1,4 % относителен дял в общия размер на данъчните приходи по държавния бюджет. В сравнение с предходната година събраните мита са със 161,5 млн. лв. (55,7 %) повече.

Основните фактори, които оказват влияние на приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилното определяне и събиране на публичните вземания от компетентността на митническата администрация.

По-високи постъпления от митаза 2022 г. се отчитат при следните групи стоки: „Торове“ – събрани са повече с 24,1 млн. лв. (183,8 %); „Чугун, желязо и стомана“ – събрани са с 17,6 млн. лв. (63,7 %) повече спрямо 2021 г.; „Алуминий и изделия от алуминий” - увеличение в размер на 13,7 млн. лв. (88,9 %) спрямо постъпленията за 2021 г.; „Aвтомобилни превозни средства, трактори, мотоциклети и велосипеди и други сухопътни превозни средства, техните части и принадлежности ” - увеличение в размер на 9,4 млн. лв. (32,4 %) спрямо постъпленията за 2021 г.; „Пластмаси и пластмасови изделия“ – приходите нарастват с 9,0 млн. лв. (32,1 %) спрямо тези за 2021 г. В зависимост от произхода на внасяните стоки през 2022 г., най-голям е делът на приходите от мита при внос на стоки от Китай. Декларираната сума е 221,9 млн. лева, което представлява 49,4 % от всички мита. За отчетния период приходите от мита за стоки, внесени от Китай, бележат ръст от 66,6 % спрямо 2021 година. На второ място са приходите от мита при внос на стоки с произход Русия – 51,9 млн. лева, 11,6 % дял и ръст от 75,8 %. Следват приходите от мита за стоки, внесени от Турция (30,2 млн. лева приходи, 6,7 % относителен дял и ръст от 128,7 %), САЩ (12,4 млн. лева приходи, 2,8 % относителен дял и ръст от 12,2 %) и Индия (11,2 млн. лева, 2,5 % дял и ръст от 15,1 %).

* **Други данъци**

Постъпленията от други данъци по държавния бюджет за 2022 г. са в размер на 226,7 млн. лв. (вкл. 72,0 млн. лв. авансова вноска от „Лукойл България“) или 151,1 % спрямо планираните със ЗДБРБ за 2022 година. При елиминиране на авансовата вноска (която не е разчетена в бюджета за 2022 г.) приходите в групата са в размер на 154,7 млн. лв., което представлява 103,1 % спрямо планираните в ЗДБРБ за 2022 г.

* **Неданъчни приходи**

Отчетените **неданъчни приходи** по държавния бюджет за 2022 г. са в размер на **3 260,5 млн. лв**. и се формират основно от приходи от държавни такси, приходи и доходи от собственост, приходи от концесии и други. Следва да се има предвид, че през 2022 г. отчисленията от АЕЦ „Козлодуй“ за двата фонда – Фонд „Радиоактивни отпадъци“ и Фонд „Извеждане от експлоатация на ядрени съоръжения“ значително надвишават разчета за годината и са с 511,6 млн. лв. по-високи от планираните. Това се дължи основно на високите цени на електроенергията на свободния пазар.

* **Помощи и дарения**

Постъпилите **помощи** **и дарения** по държавния бюджет за 2022 г. са в размер на **5,5 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2022 г. е **40 609,1 млн. лв**. или 97,3 % от предвидените със ЗДБРБ за 2022 година.

**Разходи, трансфери за други бюджети и вноска в бюджета на ЕС**

**за 2021 г. и 2022 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) за 2022 г. са в размер на **17 841,2 млн. лв**. Съпоставени с данните за 2021 г., нелихвените разходи нарастват с 3 417,0 млн. лв. (23,7 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 7 378,9 млн. лв. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 3 799,2 млн. лв. Социалните разходи (вкл. разходите за стипендии) са в размер на 1 586,4 млн. лв. и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 23,8млн. лв. Разходите за субсидии са в размер на 2 557,8 млн. лв., като включват: разходи за субсидии по бюджета на Министерство на енергетиката в размер на 499,0 млн. лв. (в т.ч. 49,0 млн. лв. за финансиране от Фонд „Радиоактивни отпадъци” и Фонд „Извеждане от експлоатация на ядрени съоръжения” на извършваните от ДП „Радиоактивни отпадъци“ дейности и 450,0 млн. лв. за покриване високите цени на енергията по приети от МС програми); изплатени през месец септември от Държавен фонд „Земеделие“ (Постановление № 247 на Министерския съвет от 17.08.2022 г.) средства в общ размер на 340,4 млн. лв. за осигуряване на ликвидност на земеделските стопани по Временната рамка във връзка с военните действия в Украйна и за подкрепа на свиневъдите и птицевъдите за хуманно отношение към животните, както и за осигуряване на подкрепа на земеделските стопани по национални мерки за компенсации на повишените цени на енергоносители, фуражи, препарати за растителна защита, горива и торове, за сметка на предвидените разходи по чл.1, ал.5 от ЗДБРБ за 2022 г.; 196,2 млн. лв. са за „БДЖ – Пътнически превози” ЕООД; 280,4 млн. лв. за Национална компания „Железопътна инфраструктура” (в т.ч. 1,6 млн. лв. за предотвратяване на последици от стихийни бедствия – ПМС № 154, ПМС № 188, ПМС № 387 от 2022 г.) и 89,8 млн. лв. за „Български пощи” ЕАД (в т.ч. 65,9 млн. лв. за извършване на универсална пощенска услуга и 23,8 млн. лв. за разпространение на периодични печатни издания - вестници и списания). За 2022г. ДФ „Земеделие“ e изплатил субсидии в общ размер на 883,2 млн. лв., от които 731,0 млн. лв. държавна помощ; 70,1 млн. лв. преходна национална помощ за тютюн; 73,9 млн. лв. преходна национална помощ за сектор „Животновъдство“ и 7,0 млн. лв. средства за ДДС по схеми „Училищен плод“ и „Училищно мляко“.

Капиталовите разходи (вкл. нетния прираст на държавния резерв) по държавния бюджет възлизат на 2 422,1 млн. лева. Капиталовите разходи по държавния бюджет за 2021 г. са в размер на 800,7 млн. лв. като следва да се има предвид, че през 2021 г. в капиталовите разходи е отразена извършена трансакция по възстановяване на средства по държавния бюджет от сметката за чужди средства на МРРБ в размер на 490 млн. лв., която по същество представлява възстановен разход и се отразява в намаление на разходите на касова основа.

* + **Просрочени задължения**

Към 31.12.2022 г. просрочените задължения на централно и местно правителство са в размер на **646,8 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **555,2 млн. лева.** Спрямо отчетените в края на 2021 г. те се увеличават с 357,3 млн. лв. В обхвата на държавния бюджет по-значими проблеми с наличие на просрочени задължения има при следните министерства: Министерство на регионалното развитие и благоустройството – 506,5 млн. лв. (увеличение с 346,5 млн. лв. спрямо просрочията в края на 2021 г.) - просрочени задължения за извършени и приети дейности, възложени на основание допълнителни споразумения от 2021 г. и 2022 г. към договори за текущ ремонт и поддържане на републиканските пътища, в т.ч. и зимно поддържане, които не са обезпечени със средства по утвърдения за 2021 г. и 2022 г. бюджет на Агенция „Пътна инфраструктура“; Министерство на земеделието – 20,4 млн. лв. (увеличение с 6,1 млн. лв. спрямо просрочията в края на 2021 г.); Министерство на околната среда и водите – 2,9 млн. лв. (увеличение с 2,9 млн. лв. спрямо отчетените в края на 2021 г.); Министерство на отбраната – 2,6 млн. лв. (намаление с 0,9 млн. лв. спрямо отчетените в края на 2021 г.), в т.ч. 2,5 млн. лв. на ВМА и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 7,3 млн. лв. (увеличение с 1,7 млн. лв. спрямо отчетените в края на 2021 г., като това са основно просрочени задължения към доставчици в страната); държавните висши училища – 7,2 млн. лв. (увеличение с 0,3 млн. лв. спрямо отчетените в края на 2021 г. и включват задължения за внасяне на данъци, вноски, такси и административни санкции, задължения към доставчици и др.); Българското национало радио – 2,5 млн. лв. (увеличение с 0,1 млн. лв. спрямо отчетените в края на 2021 г. и са основно просрочени задължения за данъци, вноски, такси и административни санкции към Столична община за такса битови отпадъци за минали периоди, в т.ч. 1,0 млн. лв. за лихви). От разпоредителите с бюджет по чл. 13, ал. 4 на Закона за публичните финанси проблеми с наличието на просрочени задължения има при Държавно предприятие „Научно-производствен център“ – 1,7 млн. лв. (увеличение с 0,2 млн. лв. спрямо отчетените в края на 2021 г.).

Просрочените задължения по **бюджетите на общините** към 31.12.2022 г. са в размер на **91,5 млн. лв.,** като спрямо края на 2021 г. се отчита намаление с 27,2 млн. лева. С най-голям относителен дял в просрочените задължения по бюджетите на общините за 2022 г. са просрочените задължения към доставчици, които са в размер на 67,5 млн. лева. В делегираните от държавата дейности просрочените задължения са в размер на 1,8 млн. лева.

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2022 г. са утвърдени 116,3 млн. лв**.** ***субсидии***за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2022 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 46,3 млн. лева. Средствата са усвоени изцяло, като същите са предоставени в съответствие с утвърдения от министъра на транспорта и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Със Закона за държавния бюджет на Република България за 2022 г. (Oбн., ДВ, бр. 18 от 4.03.2022 г., в сила от 1.01.2022 г., изм. и доп., бр. 52 от 5.07.2022 г., в сила от 1.07.2022 г.) са предвидени средства за субсидиране на превоза на пътници по нерентабилни автобусни линии във вътрешноградския транспорт и транспорта в планински и други райони в общ размер на 160,5 млн. лв., в т.ч. за Столична община - в размер на 89,0 млн. лв. През 2022 г. предоставените средства са в размер на 160,4 млн. лв., в т.ч. за Столична община - в размер на 89,0 млн. лв., или 99,96 на сто от предвидените по годишния план. Средствата се разпределят по общини от Министерство на транспорта и съобщенията, с изключение на тези за Столична община, които са определени на самостоятелен ред в Закона за държавния бюджет на Република България за 2022 г. С изменението на ЗДБРБ за 2022 г., в чл. 1, ал. 5, т. 13.4 от същия закон са предвидени допълнителни средства в размер на 20,0 млн. лв. за превоз на пътници по междуселищни автобусни линии извън тези по § 4, ал. 1 и 2 от Заключителните разпоредби на Закона за автомобилните превози. Средствата са усвоени изцяло.

***Капиталовите трансфери*** по централния бюджет към 31.12.2022 г. възлизат на 41,3 млн. лева. За капиталови трансфери от централния бюджет за нефинансови предприятия със ЗДБРБ за 2022 г. са предвидени 49,9 млн. лева. През месец януари 2022 г. са възстановени средства от предоставени капиталови трансфери през 2021 г. на „БДЖ-Пътнически превози“ ЕООД и Национална компания „Железопътна инфраструктура“ в съответствие с чл. 10, ал. 8 от ПМС № 408/2020 г. в размер на 3,4 млн. лева. Преведените и усвоени средства за 2022 г. са в размер на 44,8 млн. лв. или 89,8 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2022 г. от централния бюджет за компанията е предвиден капиталов трансфер в размер на 11,1 млн. лева. Средствата са усвоени изцяло. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2022 г. са в размер на 18,3 млн. лева. Средствата са усвоени изцяло и са предназначени за планов заводски (среден и капитален) ремонт и модернизация на пътнически вагони и подемен и капитален ремонт и преустройство на електрически локомотиви;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2022 г. средства са в размер на 10,5 млн. лева. За 2022 г. са усвоени средства в размер на 10,4 млн. лв. или 99,3 на сто от предвидените по централния бюджет.

През 2022 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2022 г. за тези програми са предвидени 10,0 млн. лева. За 2022 г. са усвоени средства в размер на 5,0 млн. лв. или 49,9 на сто от годишния план.

Със ЗДБРБ за 2022 г. са предвидени и **други разходи по централния бюджет**, свързани с дейността на реалния сектор, като основна част от тях се предоставят под формата на целеви трансфер на общините и са предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 146,5 млн. лв., от които 133,5 млн. лв. за пътувания с вътрешноградския транспорт и междуселищния автомобилен транспорт, за транспорт на деца и ученици по чл. 283, ал. 2 от Закона за предучилищното и училищното образование и за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Допълнително, с ПМС № 414/2022 г. са предоставени средства за транспорт на деца и ученици по чл. 283, ал. 2 от Закона за предучилищното и училищното образование, в размер на 1,6 млн. лв. С това общият размер на средствата за компенсиране на намалените приходи от прилагането на цени за пътуване, предвидени в нормативни актове за определени категории пътници, е увеличен на 148,1 млн. лв. за 2022 г. Предоставените средства за 2022 г. са общо в размер на 143,4 млн. лв., в т.ч. за вътрешноградския транспорт, междуселищния автомобилен транспорт и железопътния транспорт, или 97,9 на сто от годишния план.

Предоставените средства към 31.12.2022 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 31/2022 г., са както следва:

- компенсации за пътувания с железопътния транспорт в размер на 9,7 млн. лв., което е 74,7 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени под формата на целеви трансфер на общините чрез Системата за електронни бюджетни разплащания – 133,7 млн. лв., което е 99,0 на сто от утвърдения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за 2022 г., диференцирани по групи правоимащи лица и размер на намалението спрямо редовната цена, са както следва:

- 54,1 млн. лв. за транспорт на деца и ученици като средствата са предоставени изцяло;

- 79,6 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 98,3 на сто, в това число:

* 62,6 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 97,8 на сто спрямо утвърдения годишен план;
* 17,0 млн. лв. за превоз на служители, ползващи право на безплатно пътуване при изпълнение на служебните си задължения, като средствата са предоставени изцяло.
* **Разходи за лихви**

**Лихвените плащания** по държавния бюджет към 31.12.2022 г. са в общ размер на **611,6 млн. лв**. или 97,1 % от предвидените в годишните разчети.

Разходите за **лихви по външни заеми** са в размер на **485,0 млн. лв.,** в т.ч. 464,6 млн. лв. по централния бюджет. Разходите за лихви по ДИЗ, управлявани от министерства и ведомства, са в размер на 20,4 млн. лв. От тях 18,7 млн. лв. са лихвите по заемите, управлявани от министерства и ведомства и 1,7 млн. лв. по заемите с краен бенефициент - търговско дружество.

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет за 2022 г. са в размер на **126,7 млн. лв.** и представляват основно лихви по емисии на ДЦК на вътрешния пазар.

* **Нетният размер на трансферите по държавния бюджет**  за 2022 г. е **20 451,2 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 7 776,8 млн. лв., от които субсидии от централния бюджет в размер на 6 114,0 млн. лв., други целеви трансфери от централния бюджет в размер на 568,1 млн. лв., нетни трансфери от/за други бюджети в размер на 1 111,1 млн. лв. и възстановени трансфери от предходни години в централния бюджет – 16,4 млн. лева;
* на социалноосигурителните фондове (нето) – 10 489,4 млн. лв., което представлява 96,3 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 1 206,2 млн. лв., 130,8 % спрямо годишния разчет. Високият процент на усвояване на средствата се дължи основно на получени допълнителни трансфери за сметка на предвидените разходи по чл. 1, ал. 5. от ЗДБРБ за 2022 г. за изпълнение на политики в областите „Наука“ и „Образование“.
* **Вноската на Република България в общия бюджет на ЕС,** изплатена към 31.12.2022 г. от централния бюджет, възлиза на **1 705,0 млн. лева.**
* **Бюджетното салдо по държавния бюджет** към 31.12.2022 г. **е отрицателно** в размер на **5 661,2 млн. лева**.
* **Финансиране на бюджета чрез операции по дълга**

Към 31.12.2022 г. е отчетено положително нетно външно финансиране по централния бюджет в размер на 2 676,4 млн. лева.

**Постъпленията по централния бюджет** възлизат на **5 235,9 млн. лв.** , в т.ч.:

* емисии на облигации, деноминирани в евро, на МКП на 23.09.2022 г. възлизат на **4 336,2 млн. лв.** като са емитирани еврооблигации в общ размер на 2 250,0 млн. евро номинална стойност, разпределени в два транша: първият транш е със срочност 7 г., обем от 1 500 млн. евро и лихвен купон от 4,125 %; вторият транш е със срочност 12 г., обем от 750 млн. евро и лихвен купон в размер на 4,625 %. Среднопретеглената доходност за целия реализиран обем облигации на МКП възлиза на 4,502 %;
* усвоени средства на 14.12.2022 г. в размер на **899,7 млн. лв.** (460,0 млн. евро) по сключено Допълнение на Споразумението за заем между Европейския съюз като заемодател и Република България като заемополучател, подписано през 2020 г. за временна подкрепа с цел смекчаване на рисковете от безработица при извънредни обстоятелства (SURE) вследствие на COVID-19 (15-годишен транш).

**Извършените погашения от централен бюджет възлизат на** **2 559,5 млн. лв.**, в т.ч. на 28 март са изплатени 2 416,6 млн. лв. в полза на държателите на седемгодишни еврооблигации на Република България, които са част от емитираните през март 2015 г. на международните капиталови пазари три транша облигации по средносрочната програма за емитиране на дълг на външните пазари; 142,8 млн. лв. са погашенията към международни финансови институции (68,9 млн. лв. към Международната банка за възстановяване и развитие, 64,2 млн. лв. към Европейска инвестиционна банка и 9,8 млн. лв. към Банка за развитие на Съвета на Европа).

По **държавните инвестиционни заеми**, управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 113,5 млн. лв. По заемите с краен бенефициент търговско дружество извършените погашения са в размер на 14,3 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 31 декември 2022 г. е отчетено положително нетно вътрешно финансиране на държавния бюджет с ДЦК в размер на 2 206,4 млн. лв. Общият размер на постъпленията от емисии на ДЦК на вътрешния пазар е 2 510,2 млн. лв. или са емитирани ДЦК с обща номинална стойност 2 633,25 млн. лв., разпределени в четири емисии, както следва:

* ***3,5-годишни ДЦК*** (емисията е пусната в обращение през ноември 2021 г., деноминирана е в лева, с падеж 17.05.2025 г.) с общ пласиран обем от 1 300,0 млн. лв. като през март и април по 500 млн. лв. и през май 300 млн. лв.;
* ***7,5-годишни облигации*** (пуснати в обращение през ноември 2021 г., деноминирани са в лева, с падеж 24.05.2029 г.) в размер на 500,0 млн. лв. през месец март;
* ***10,5-годишни облигации*** (пуснати в обращение през януари 2016 г., деноминирани са в лева, с падеж 27.07.2026 г.) с общ пласиран обем от 502,75 млн. лв. като през септември възлизат на 200,0 млн. лв. и през октомври 302,75 млн. лв.;
* ***5,5-годишни облигации*** (пуснати в обращение през септември 2022 г., деноминирани са в лева, с падеж 28.03.2028 г.) общо в размер на 330,50 млн. лв., в т.ч. 149,95 млн. лв. през септември и 180,55 млн. лв. през октомври.

През месец декември няма проведени аукциони на ДЦК, респективно постъпления от емисии на ДЦК.

Среднопретеглената доходност за целия реализиран обем от 2 633,3 млн. лв. номинална стойност възлиза на 2,0208 %, при среден коефициент на покритие на одобрените аукциони от 1,38.

Отчетените погашения към края на декември 2022 г. са в размер на 303,9 млн. лв., в т.ч. през юли Министерството на финансите погаси емисия 10,5-годишни ДЦК от 2012 г. в обем от 305 млн. лв. номинална стойност, като през декември няма извършени погашения.

# Бюджет на съдебната власт

Със ЗДБРБ за 2022 г. са предвидени общо **приходи** по бюджета на съдебната власт в размер на 95,0 млн. лв., от тях 80,0 млн. лв. са приходи от съдебни такси. Отчетените през годината приходи са в размер на 104,5 млн. лв. (110,0 % от планираните), от които 87,9 млн. лв. - приходи от съдебни такси. За сравнение, към 31.12.2021 г. са отчетени общо приходи в размер на 99,8 млн. лв. (91,5 % от закона), от които 83,2 млн. лв. - приходи от съдебни такси.

**Разходите** по бюджета на съдебната власткъм 31.12.2022 г.са в размер на 957,6 млн. лв. или 102,0 % спрямо планираните за годината (938,7 млн. лв.). За сравнение, през 2021 г. са отчетени разходи в размер 850,9 млн. лв., които представляват 96,7 % от определените с годишния закон 880,3 млн. лева. През 2022 г. с най-голям относителен дял от отчетените разходи са тези за персонал – 89,6 % (858,1 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция ДФ „Земеделие“

* **Приходи**

За 2022 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 266,5 млн. лева. Към 31.12.2022 г. постъпленията са в размер на 264,1 млн. лв., което представлява 99,1 % от годишния план, при 98,8 % изпълнение на годишния план за предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ за 2022 г. е 37,9 млн. лв. при планирани за годината средства в размер на 29,3 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР), без директни плащания, към 31.12.2022 г. възлизат на 25,7 млн. лв., което е 144,4 % спрямо планираните за годината 17,8 млн. лева. За сравнение, изпълнението на плана за 2021 г. е 100,0 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 31.12.2022 г. са 5,9 млн. лв., което представлява 100,0 % на планираните за годината средства. За сравнение, за предходната година възстановените суми по това направление са също 100,0 % на годишния план.

През 2022 г. са получени 6,3 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 114,5 % спрямо планираните за годината 5,5 млн. лева. За предходната година изпълнението е било 100,0 процента.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 31.12.2022 г. е 232,9 млн. лв. при планирани за годината 237,2 млн. лева.

Получените капиталови приходи от ЕЗФРСР по линия на ПРСР без директни плащания към 31.12.2022 г. са 218,4 млн. лв., което е 96,5 % от годишния план (226,3 млн. лв.). За сравнение, през 2021 г. са получени 371,0 млн. лв. (100 % от годишния план).

Към 31.12.2022 г. са получени капиталови приходи в размер на 12,7 млн. лв. от фонд ЕФМДР при планирани за годината 10,9 млн. лв., което е 116,5 % изпълнение на плана за годината. За сравнение, изпълнението на годишния план за 2021 г. е 100 процента.

През 2022 г. е получен аванс от Европейския фонд за морско дело, рибарство и аквакултури (ЕФМДРА) за новата Програма за морско дело, рибарство и аквакултури 2021-2027 г. (ПМДРА) в размер на 1,7 млн. лева.

* ***Приходи от наказателни лихви***

През 2022 г. са отчетени приходи от получени наказателни лихви, свързани с вземания за възстановяване на средства от ЕК в размер на 1,0 млн. лева.

* ***Коректив на касови постъпления***

 Към 31.12.2022 г. отчетеният коректив на касови постъпления е минус 7,7 млн. лева. Той е формиран от размера на принудително събрани суми от НАП в полза на ДФЗ-РА, за които не е извършен превод на средства.

* **Разходи**

Общият размер на планираните за 2022 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 572,7 млн. лева.

Уточненият план на субсидиите за текуща дейност и капиталовите трансфери за 2022 г. е 386,2 млн. лева. Изпълнението към 31.12.2022 г. възлиза на 87,8 % от годишния план и е в размер на 338,9 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2022 г. са планирани средства в размер на 207,4 млн. лв. за субсидии и други текущи трансфери за нефинансови предприятия. Отчетените към 31.12.2022 г. средства представляват 90,8 % от планираните за годината и са в размер на 188,45 млн. лева. За предходната година, изпълнението е 141,5 млн. лв. (83,6 %).

Изпълнението по дейности е както следва:

- национално съфинансиране към ЕЗФРСР за директни плащания – 77,7 млн. лв., изпълнение 91,5 % на планираните за годината 84,9 млн. лева;

- текущи субсидии по Програмата за морско дело и рибарство – 2,6 млн. лв., изпълнение 57,8 % на планираните за годината 4,5 млн. лева;

- текущи субсидии по Програмата за развитие на селските райони – 31,1 млн. лв., изпълнение от 68,5 % на планираните за годината 45,4 млн. лева;

- текущи субсидии за пазарни мерки – 77,0 млн. лв., изпълнение от 106,1 % на планираните за 2022 г. 72,6 млн. лева. Превишението се дължи на изплатената извънредна помощ във връзка с преодоляване на последиците от войната в Украйна.

* ***Субсидии и други текущи трансфери за юридически лица с нестопанска цел***

 За 2022 г. за субсидии и други текущи трансфери за юридически лица с нестопанска цел са планирани 18,1 млн. лева. За 2022 г. са отчетени разходи в размер на 15,0 млн. лв. (82,9 % от годишния план). За 2021 година са отчетени 12,1 млн. лв., 63,0 % от годишния план.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии по ПМДР – 3,4 млн. лв., 69,4 % от планираните 4,9 млн. лева;

- текущи субсидии по Програмата за развитие на селските райони – 12,1 млн. лв., изпълнение 92,4 % на планираните 13,1 млн. лева;

- текущи субсидии за пазарни мерки – възстановени средства в размер на 0,6 млн. лева.

* ***Капиталови трансфери за нефинансови предприятия***

За 2022 г. за капиталови трансфери за нефинансови предприятия са планирани 143,7 млн. лева. Към 31.12.2022 г. са отчетени 125,9 млн. лв., което е 87,6 % изпълнение на годишния план. Изпълнението за предходната година е 141,8 млн. лв., 74,5 % от годишния план.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 5,5 млн. лв., което е 60,4 % изпълнение на годишния план (9,1 млн. лева);

- капиталови трансфери по ПРСР – 120,0 млн. лв., 89,4 % изпълнение на годишния план (134,2 млн. лв.);

- капиталови трансфери за пазарни мерки – 0,4 млн. лв., изпълнение от 100,0 % на годишния разчет.

* ***Капиталови трансфери за организации с нестопанска цел***

За 2022 г. са планирани капиталови трансфери за организации с нестопанска цел в размер на 17,0 млн. лева. Към 31.12.2022 г. са отчетени капиталови трансфери по ПРСР в размер на 9,65 млн. лв., 56,5 % изпълнение на годишния план. За 2021 г. изпълнението е 31,2 процента.

Планираните разходи в размер на 186,5 млн. лв., в т.ч.: за заплати и възнаграждения на персонала 8,9 млн. лв., задължителни осигурителни вноски от работодатели 2,5 млн. лв., издръжка 6,1 млн. лв. и придобиване на ДМА 168,9 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 31.12.2022 г. са отразени следните касови потоци:

* ***Трансфери между ЦБ и сметки за средства от Европейския съюз***

 Планираната сума на трансфера от ЦБ е в размер 215,5 млн. лева. Отчетената стойност е 211,5 млн. лв., съответстваща на получения в края на 2022 г. трансфер от ЦБ за компенсиране на средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР.

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ПМДР и директни плащания. Към 31.12.2022 г. техният размер е 2,6 млн. лева.

 Предоставените за 2022 г. трансфери във връзка с чл.14 от Закона за подпомагане на земеделските производители възлизат на 0,7 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти и възстановените от тях суми. За 2022 г. са отчетени 174,3 млн. лв., в т.ч.:

* по Програмата за развитие на селските райони – 162,2 млн. лв.;
* национално съфинансиране към директни плащания – 0,2 млн. лв.;
* по Програмата за морско дело и рибарство – 11,8 млн. лв.;
* пазарни мерки – 0,1 млн. лева.

През 2021 г. са предоставени трансфери в размер на 290,1 млн. лв.

* **Финансиране**
* ***Суми по разчети за поети осигурителни вноски и данъци***

Към края на 2022 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на минус 0,1 млн. лева.

* ***Друго финансиране***

Към 31.12.2022 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на 35,9 млн. лв., при планирани 90,7 млн. лева.

Към 31.12.2022 г. са отчетени плащания в общ размер на 1 874,0 млн. лв., 96,4 % от годишните разчети (1 944,7 млн. лв.) при 1 818,7 млн. лв. за 2021 г.

Отчетени са плащания по следните направления:

* 1 556,7 млн. лв. за директни плащания за сметка на ЕФГЗ, представляващи 98,5 % от планираните 1 580,2 млн. лева;
* 267,0 млн. лв. средства от ЕЗФРСР, прехвърлени към директни плащания, което е 89,4 % от планираните 298,6 млн. лева;
* 39,7 млн. лв. за пазарни мерки, което е 89,6 % изпълнение на годишния разчет от 44,3 млн. лева;
* 10,6 млн. лв. суми за преструктуриране, 49,1 % от планираните 21,6 млн. лева.

Възстановените суми от Европейския съюз към 31.12.2022 г. възлизат общо на 1 756,4 млн. лв., което е изпълнение от 100,0 % от планираните за годината средства. За сравнение, към 31.12.2021 г. изпълнението също е било 100,0 процента.

Възстановени са суми по следните направления:

* 1 518,2 млн. лв. за директни плащания от ЕФГЗ – 100,0 % на планираните средства;
* 182,7 млн. лв. от ЕЗФРСР, прехвърлени към директни плащания – 100,0 % на заложените средства;
* 36,4 млн. лв. за пазарни мерки от ЕФГЗ, 98,1 % изпълнение на планираните за годината 37,1 млн. лева;
* 19,1 млн. лв. суми за преструктуриране от ЕФГЗ при планирани 18,4 млн. лв., изпълнение 103,8 %.

Предоставените суми (нето) по разчети с ЦБ за финансиране на плащания при недостиг на средства по сметки възлизат на 153,5 млн. лева. при планирани 279,0 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.12.2022 г. са постъпили приходи (нето) в размер на 5 291,5 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка, както Европейския социален фонд+, Механизма за възстановяване и устойчивост (МВУ), двустранните програми за трансгранично сътрудничество по външните граници на EС (ПТСВГ), ФМ на ЕИП и НФМ, като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за 2022 г. с натрупване чрез сметките на НФ възлизат на 662,4 млн. лева. По видове разходи изпълнението е както следва: 72,13 % от общата стойност са капиталови трансфери, 26,73 % са субсидии, 1,14 % предоставени текущи и капиталови трансфери за чужбина и 0,001 % - издръжка.

Трансферите (нето), временните безлихвени заеми (нето) и временна възмездна финансова помощ за 2022 г. са на стойност 1 063,5 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 335,6 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 2,2 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност на 59,1 млн. лв., а възстановеното авансово финансиране по реда на ДДС6/2011 г. е в размер на 1,7 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

 Общо получените средства (нето) от ЕК за периода са в размер на 2 221,0 млн. лв. (в тях влизат и получените приходи по REACT-EU в размер на 543,5 млн. лева) и са разпределени както следва:

* ОП „Иновации и конкурентоспособност” – 723,5 млн. лв. (вкл. REACT-EU в размер на 246,0 млн. лева);
* ОП „Добро управление” – 108,8 млн. лв.;
* ОП „Транспорт и транспортна инфраструктура” – 207,5 млн. лв.;
* ОП „Околна среда 2014 – 2020 г.“ – 369,3 млн. лв.;
* ОП „Развитие на човешките ресурси 2014 - 2020 г.” – 349,1 млн. лв. (вкл. REACT-EU в размер на 190,7 млн. лева);
* Инициативата за младежка заетост – 8,5 млн. лв.;
* ОП „Региони в растеж“ – 230,7 млн. лв. (вкл. REACT-EU в размер на 44,0 млн. лева);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 38,1 млн. лв. (вкл. REACT-EU в размер на 36,1 млн. лева) и
* ОП „Наука и образование за интелигентен растеж” – 185,5 млн. лв. (вкл. REACT-EU в размер на 26,7 млн. лева).

 Направените разходи (нето) по Оперативни програми и трансферите (нето) към бюджетни организации и операции с активи към края на годината са на стойност 1 947,8 млн. лв. (в тях влизат и извършените разходи по REACT-EU в размер на 180,0 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 225,2 млн. лв. (вкл. REACT-EU в размер на 100,3 млн. лева);
* Инициативата за младежка заетост – възстановени (нето) средства в размер на 14,0 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 41,7 млн. лева (вкл. REACT-EU в размер на 38,1 млн. лева);
* ОП „Иновации и конкурентоспособност” – 573,1 млн. лв. (вкл. REACT-EU в размер на 36,2 млн. лева);
* ОП „Добро управление” – 110,5 млн. лв.;
* ОП „Региони в растеж“ – 130,6 млн. лв. (вкл. REACT-EU в размер на 4,5 млн. лева);
* ОП „Транспорт и транспортна инфраструктура” – 218,9 млн. лв.;
* ОП „Наука и образование за интелигентен растеж” – 167,1 млн. лв. (вкл. REACT-EU в размер на 0,9 млн. лева) и
* ОП „Околна среда 2014 – 2020 г.“ – 494,7 млн. лева.

Предоставеното авансово финансиране по реда на ДДС 6/ 2011 г. към бюджетни организации за 2022 г. е на стойност 97,7 млн. лева, а възстановените средства – 244,4 млн. лева.

В сумата на предоставеното авансово финансиране по реда на ДДС6/2011 г. е включена и предоставена възмездна финансова помощ (нето) в размер на 7,0 млн. лева, в т.ч. на ОП „Транспорт и транспортна инфраструктура” (6,3 млн. лева), ОП "Иновации и конкурентоспособност" (0,3 млн. лева) и ОП „Региони в растеж (0,5 млн. лева).

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 648,9 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (предварително годишно финансиране за 2021 и 2022 г., както и предварително финансиране за 2022 г. във връзка с FAST CARE) от ЕК за периода са в размер на 278,9 млн. лв. и са разпределени както следва:

* Програма „Развитие на човешките ресурси” 2021-2027 г. – 48,4 млн. лв.;
* Програма „Храни и основно материално подпомагане” 2021-2027 г. – 5,6 млн. лв.;
* Програма „Образование” 2021-2027 г. – 23,1 млн. лв.;
* Програма „Околна среда“ 2021-2027 г. – 44,9 млн. лв.;
* Програма „Техническа помощ“ 2021-2027 г. – 2,9 млн. лв.;
* Програма „Конкурентоспособност и иновации в предприятията“ 2021-2027 г. – 36,0 млн. лв.;
* Програма „Развитие на регионите“ 2021-2027 г. – 44,6 млн. лв.;
* Програма „Научни изследвания, иновации и дигитализация за интелигентна трансформация“ 2021-2027 г. – 26,0 млн. лв.;
* Програма „Транспортна свързаност“ 2021-2027 г. – 47,4 млн. лева.

Направените разходи (нето) за периода са в размер на 21,9 млн. лв. и са разпределени както следва:

* Програма „Развитие на човешките ресурси” 2021-2027 г. – 15,9 млн. лв.;
* Програма „Храни и основно материално подпомагане” 2021-2027 г. – 6,0 млн. лева.

**Национален план за възстановяване и устойчивост (НПВУ)**

Стойността на получения първи транш, съобразен с профила на плащанията към одобрения НПВУ във връзка с постигането на заложените в Решението за изпълнение на Плана етапи и цели е в размер на 2 677,4 млн. лева.

През отчетния период чрез НПВУ бяха извършени разходи и трансфери (нето) в размер на 82,3 млн. лева.

**Програма ФАР**

През отчетния период са възстановени суми от бенефициенти на стойност 0,3 млн. лева.

**Програма САПАРД**

През периода са извършени възстановявания от бенефициенти по дългове на стойност 0,004 млн. лв.

 **Двустранни програми за трансгранично сътрудничество по външните граници на Европейския съюз 2007 – 2013 г., 2014 – 2020 г. и 2021 – 2027 г.**

Получените средства към 31.12.2022 г. са на стойност 49,8 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 19,3 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 31.12.2022 г. са на стойност 45,7 млн. лева.

Сумата на разходите и трансферите (нето) за периода са на обща стойност 63,8 млн. лева.

**Резерва за приспособяване във връзка с последиците от Брексит**

Получените средства към 31.12.2022 г. са на стойност 16,5 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2022 г. възлиза на 9 983,3 млн. лв. Най-голям е делът на приходите от осигурителни вноски (98,6 % от общите приходи), които за отчетния период са в размер на 9 847,6 млн. лв. Съпоставени с 2021 г., приходите по бюджета на ДОО нарастват с 807,8 млн. лв. (8,8 %).

Отчетените неданъчни приходи през 2022 г. по бюджета на ДОО възлизат на 135,7 млн. лв., в т.ч. 100,8 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** през 2022 г. по бюджета на ДОО е 18 108,4 млн. лв., което представлява 99,3 % от предвидените в актуализирания ЗБДОО за 2022 г. средства. Спрямо предходната година, общо разходите по бюджета на ДОО са със 793,9 млн. лв. (4,6 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 17 797,4 млн. лв. или 98,3 % от общия размер на разходите за годината.

Отчетените разходи за **пенсии** по бюджета на ДОО към 31.12.2022 г. възлизат на 15 634,7 млн. лв., което е с 1 385,6 млн. лв. повече спрямо 2021 г. Основните причини за това са: ефектите от изплащане на увеличените пенсии от 1 юли и от 25 декември 2021 г.; увеличението на минималната пенсия от 300 на 370 лв. и на максималната пенсия от 1 440 на 1 500 лв. от 25 декември 2021 г.; новото увеличение от 1 юли 2022 г. на минималната пенсия от 370 на 467 лв., на максималната - от 1 500 на 2 000 лв. и на всички останали пенсии с 10 %, увеличението на част от пенсиите от 1 октомври 2022 г., както и допълнителните еднократни плащания в размер на 70 лв. към пенсиите на всички пенсионери през м. април и декември 2022 г.

Отчетените разходи за **краткосрочни обезщетения и помощи по КСО** са в размер на 2 162,7 млн. лева. Спрямо предходната година изплатените обезщетения по КСО са с 65,9 млн. лв. (3,1 %) повече.

Извършените в периода 1 януари – 31 декември 2022 г. разходи и трансфери по бюджета на НОИ към работодатели за запазване на заетостта на наетите от тях работници и служители (мярка 60/40) са в размер на **164,7 млн. лв.** (разходи в размер на **162,1 млн. лв.** и предоставени трансфери в размер на**2,6 млн. лв.)** и прехвърлени средства от сметката за чужди средства в размер на **(-4 млн. лв.)**

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК през 2022 г. възлиза на 3 833,8 млн. лв., което представлява 101,4 % от предвидените със Закона за бюджета на НЗОК (ЗБНЗОК) за 2022 г. – 3 782,4 млн. лева. Постъпленията от здравноосигурителни вноски са в размер на 3 806,2 млн. лв., което е 101,3 % изпълнение на утвърдените със ЗБНЗОК за 2022 г. средства в размер на 3 759,2 млн. лева. Събраните неданъчни приходи през 2022 г. са 27,6 млн. лв. или 119,1 % от заложените в ЗБНЗОК за 2022 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 1а, 3а и 6б от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване, за дейности във връзка с лечение на български граждани в страната или в чужбина съобразно тяхното заболяване, за които не са предвидени други механизми за финансиране със средства от държавния бюджет, общинските бюджети и от бюджета на Националната здравноосигурителна каса, или които не могат да бъдат осигурени в страната, както и за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за поставяне на ваксини срещу COVID-19 за отчетния период e в размер на 354,1 млн. лева. Сумата е по-голяма от предвиденото в ЗБНЗОК за 2022 г., тъй като в изпълнение на ПМС № 76 от 5.05.2022 г., ПМС № 128 от 16.06.2022 г., ПМС №295 от 28.09.2022 г. и ПМС № 412 от 8.12.2022 г. предвидените средствата са увеличени с 247,5 млн. лв.

Трансферите от централния бюджет за здравно осигуряване, за изплащане на допълнителни възнаграждения на медицинския персонал за срока на обявена епидемична обстановка и др. за периода са 2 234,2 млн. лв. В изпълнение на ПМС № 412 от 8.12.2022 г. получените трансфери от централния бюджет по бюджета на Националната здравноосигурителна каса са увеличени с 6,8 млн. лв. за заплащане на здравноосигурителните вноски на лицата с предоставена временна закрила и на лицата по чл. 39, ал. 6, т. 2 и чл. 40а, ал. 3а от Закона за здравното осигуряване, дължими през периода от влизането в сила на Закона за изменение и допълнение на Закона за здравното осигуряване (ДВ, бр. 32 от 2022 г.) до края на 2022 г.

Отчетените **разходи** към 31.12.2022 г. са в размер на 6 232,0 млн. лв. и представляват 101,9 % от предвидените в актуализирания ЗБНЗОК за 2022 г. 6 116,3 млн. лева. Преизпълнението спрямо закона е извършено въз основа приети решения на Надзорния съвет на НЗОК, на основание §1, ал.1 от ПЗР на Закона за бюджета на НЗОК за 2022 г., съгласно който преизпълнението на приходите от здравноосигурителни вноски и неданъчни приходи може да се ползва като източник за допълнителни здравноосигурителни плащания над утвърдените разходи и предоставени трансфери по бюджета на НЗОК.

Най-голям относителен дял в общите разходи (93,2 %) заемат здравноосигурителните плащания, които възлизат на 5 807,2 млн. лева. В отделните направления на здравноосигурителни плащания изпълнението на бюджета за 2022 г. е следното:

* ***първична извънболнична медицинска помощ*** *–* 368,7 млн. лева;
* ***специализирана извънболнична медицинска помощ***  – 405,5 млн. лева;
* ***дентална помощ* –** 256,1 млн. лева;
* ***медико-диагностична дейност*** – 196,6 млн. лева;
* ***лекарствени продукти, медицински изделия и диетични храни за домашно лечение на територията на страната -*** 895,6 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 612,6 млн. лева;
* ***медицински изделия, прилагани в болничната помощ –*** 111,8 млн. лева;
* ***болнична медицинска помощ –*** 2 810,6 млн. лева.
* ***други здравноосигурителни плащания –*** 149,7 млн. лева.

Като здравноосигурителни плащания следва да се третират и преведените 141,9 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 5 949,1 млн. лева.

За периода са отчетени плащания в размер на 137,9 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2022 година са утвърдени 95,2 млн. лв. за административни разходи на институцията, които включват разходите за персонал и за текуща издръжка. През 2022 г. са отчетени 84,5 млн. лв., което представлява 88,8 % от годишния разчет. Усвоените средства за административни разходи заемат 1,4 на сто в структурата на общите разходи за отчетния период. Капиталовите разходи, извършени от НЗОК през 2022 г. са 4,5 млн. лв.

# Общински бюджети

* **Приходи**

Собствените приходи по бюджетите на общините към 31.12.2022 г. са в размер на 3 124,0 млн. лв., което представлява 113,4 % спрямо разчетените към ЗДБРБ за 2022 г. постъпления в размер на 2 754,4 млн. лева и с 266,9 млн. лв. повече спрямо събраните през 2021 г.

*Данъчните приходи* по общинските бюджети са в размер на 1 366,0 млн. лв. или 107,7 % спрямо годишните разчети към ЗДБРБ за 2022 г. и с 4,3 % (56,4 млн. лв.) повече спрямо тези за предходната година. От *имуществени данъци по Закона за местните данъци и такси* в местните бюджети към 31 декември 2022 г. са постъпили общо 1 353,3 млн. лв., което представлява 108,1 % спрямо годишния разчет. С най-значителен дял в приходите от имуществени данъци е данъкът върху придобиването на имущество по дарения и възмезден начин – 39,5 %, следван от данъка върху превозните средства – 30,0 %, данъка върху недвижимите имоти – 28,8 % и туристическия данък – 1,7 %. Най-голям ръст в постъпленията от имуществени данъци бележи данъкът при придобиване на имущество по дарения и възмезден начин – с 96,3 млн. лв. (22,0 %) повече от разчетените за годината и 107,8 % спрямо постъпленията през предходната година. През отчетния период по бюджетите на общините са постъпили 12,7 млн. лв. от патентен данък и данък върху таксиметров превоз на пътници - 76,2 % от годишния разчет. Приходите от други данъци са 0,03 млн. лева.

Общият размер на *неданъчните приходи* по местните бюджети към 31 декември 2022 г. е 1 733,3 млн. лв. или 117,9 % спрямо разчетите към ЗДБРБ за 2022 г. Най-голям относителен дял заемат приходите от общински такси, които възлизат на 977,1 млн. лв. (108,4 % спрямо разчетените за годината), следват приходите и доходите от собственост – 371,6 млн. лв. (117,6 % спрямо разчетените за 2022 г.), постъпленията от продажба на нефинансови активи – 223,9 млн. лв. (175,0 % спрямо разчета за годината), постъпленията от глоби, санкции и наказателни лихви – 86,3 млн. лв. (104,4 % спрямо планираните) и приходите от концесии - 66,7 млн. лв. (144,8 % спрямо разчета за 2022 г.).

През отчетния период по общинските бюджети са постъпили 24,7 млн. лв. приходи от *помощи и дарения*, което е 157,4 % спрямо разчетените за годината 15,7 млн. лева.

* **Разходи**

Към 31.12. 2022 г. общините са отчели общо разходи в размер на 10 331,8 млн. лв., които представляват 124,3 % спрямо разчетите по ЗДБРБ за 2022 година.

*Нелихвените разходи* възлизат на 10 296,4 млн. лв. или 124,4 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 5 656,4 млн. лв. или 115,5 % спрямо планираните за 2022 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 2 696,3 млн. лв. или 138,4 % спрямо годишния разчет. Разходите за субсидии са в размер на 473,1 млн. лева (214,1 % спрямо годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 207,6 млн. лв., което е 167,7 % от разчетите към ЗДБРБ за 2022 година.

Капиталовите разходи са в размер на 1 262,9 млн. лв. или 115,8 % спрямо разчетите към ЗДБРБ за 2022 г. и формират ръст от 30,5 % спрямо отчетените за 2021 г.

*Разходите за лихви* възлизат на 35,4 млн. лв. и са 102,5 % спрямо разчетите за 2022 г. Отчетените повече лихви, над разчетените, са резултат от извършени от общините други разходи за лихви (за забавено изпълнение по сключени договори). В сравнение с предходната година лихвените плащания са намалели с 0,8 млн. лв. Отчетените разходи за лихви по заеми от чужбина са в размер на 16,2 млн. лв., по облигационни заеми са 1,7 млн. лв., по заеми към местни банки и др. лица от страната („ФЛАГ“ ЕАД, ФЕЕ и др.) са 12,2 млн. лв. Лихвите по задължения, поети от общините под формата на финансов лизинг и търговски кредит са 0,2 млн. лв.; по заеми, предоставени от централния бюджет (лихви за забава) са 0,2 млн. лв., а отчетените др. лихвени плащания (по изпълнителни листове, за забавено изпълнение по сключени договори и др.) са в размер на 4,9 млн. лв.

Общият размер на отчетените разходи за дофинансиране на делегираните от държавата дейности с местни приходи е 266,3 млн. лева.

* **Финансиране**

През 2022 г. получените средства по външни заеми са 35,2 млн. лв. и са отчетени от Столична община по договор с чуждестранен кредитор (за финансиране на проект Изграждане и реконструкция на основни пътни артерии в град София). Изплатените главници по външните заеми за същия период по общинските бюджети са в размер на 45,5 млн. лв. (от Столична община - 36,4 млн. лв., от община Варна – 3,7 млн. лв., от Пловдив – 3,1 млн. лв., Бургас – 2,0 млн. лв. и от община Ловеч 0,3 млн. лв.).

За отчетния период получените заемни средства от банки в страната са в размер на 114,2  млн. лв., а от други местни лица са 142,2 млн. лв. (в т.ч. 118,7 млн. лв. от „ФЛАГ“ ЕАД) или общо получените от страната заемни средства от страната са 256,4 млн. лв. Изплатените главници по банкови заеми от страната са 103,8 млн. лв., а по заеми от др. лица са 99,9 млн. лв. (в т.ч. 95,5 млн. лв. към „ФЛАГ“ ЕАД ) или общо платените главници са в размер на 203,7 млн. лв. Размерът на получените от страната заемни средства за периода е по-голям от погасените, поради което нетният размер на операциите по тези заеми е положителен и е 52,7 млн. лв. За 2021 г., получените заемни средства от банки в страната и др. местни лица са 187,4 млн. лв., а погашенията са 165,9 млн. лв. т.е. нетният размер на операциите по тези заеми също е бил положителен, но в по-малък размер (21,5 млн. лв.). Основен кредитор на общините от лица в страната е „ФЛАГ“ ЕАД, с чиито заеми общините финансират най-вече изпълнението на европейски проекти, като една част от тях са ползвани за финансиране на допустимите разходи, а другата част - за финансиране на собственото участие на общините в проектите. Освен „ФЛАГ“ ЕАД, друг кредитор от тази група е Фонд „Енергийна ефективност“, с който общините сключват договори за заеми за финансиране на проекти по саниране на сгради - общинска собственост, и въвеждане на мерки за енергийна ефективност, както и регионалните фондове за градско развитие.

Погашенията по емитирани през предходни периоди общински ценни книжа са в размер на 18,3 млн. лв. и са отчетени от 10 общини. За отчетния период е емитиран нов общински дълг от община Кюстендил в размер на 8,5 млн. лв. за заплащане на установени публични вземания по изпълнително дело.

Отчетените средства под формата на друго финансиране /нето/ по общинските бюджети към 31.12.2022 г. е (-7,2) млн. лв., като тук основно се отчита превеждането /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ, както и възстановените на общините през 2022 г. такива средства. Нетният размер за 2022 г. на задълженията и погашенията по финансов лизинг и търговски кредити, като форми на дълг, е в размер на 0,6 млн. лв. (поетите задължения са 4,3  млн. лв., а погашенията са 3,7 млн. лв.).

Към 31.12.2022 г. отчетеният от общините нетен размер на операциите по придобиване на дялове, акции и съучастия е (-10,8) млн. лв., на предоставената възмездна финансова помощ е (-10,5) млн. лв., а нетният размер на предоставените от общините кредити е (-12,8) млн. лв.

Средствата, отчетени по общинските бюджети от приватизация, са в размер на 8,0 млн. лева.

Преходният остатък по общинските бюджети от 2021 г. е 1 599,3 млн. лв., а наличността към края на 2022 г. (по банкови сметки и каса) е в размер на 2 162,0 млн. лв., като 1 450,3 млн. лв. (67,1 %) са отчетени като остатък в местните дейности, а 711,7 млн. лв. (32,9 %) в държавните дейности.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 31.12.2022 г. са в размер на 10,7 млн. лв. при планирани за годината 10,0 млн. лв. или за отчетния период постъпилите средства са с 6,5 % повече от планираните. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество, глоби, санкции и наказателни лихви, помощи и дарения от страната и чужбина и др.

Отчетените **разходи** **на БНТ** към 31.12.2022 г. са в размер на 93,8 млн. лв. или 102,4 % спрямо предвидените разходи в годишния разчет. За годината са отчетени 71,8 млн. лв. текущи разходи и 22,0 млн. лв. капиталови разходи. В разпределението на разходите по бюджета на обществената медия е включен преходният остатък за 2021 г. (съгл. чл. 70, ал. 6 от Закона за радиото и телевизията) в размер на 1,1 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените с чл. 49, т. 2 от ЗДБРБ за 2022 г. *бюджетни взаимоотношения на БНТ с централния бюджет* са в размер на 80,6 млн. лв. Съгласно ПМС № 31/2022 г., ПМС № 241/2022 г. и ПМС № 436/2022 г. са одобрени 3,0 млн. лв. допълнителни трансфери.

 Към 31.12.2022 г. е усвоена сума в размер на 83,6 млн. лв. или 100,0 % от размера на бюджетните взаимоотношения на БНТ с централния бюджет по уточнен план.

**Приходите по бюджета на Българското национално радио (БНР)** към 31.12.2022 г. са в размер на 1,4 млн. лв., което представлява 77,9 % от заложените приходи в разчетите към ЗДБРБ за 2022 г. - 1,8 млн. лв. По-ниският процент изпълнение на приходите спрямо планираните за 2022 г. се дължи на отчетени по-ниски постъпления от рекламна дейност. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност и лицензионна дейност), наеми на имущество, глоби, санкции и наказателни лихви, помощи и дарения от страната и чужбина и др.

Изпълнението на **разходите** **по бюджета на** **БНР** възлиза на 57,2 млн. лв. или 98,5 % от предвидените разходи в разчетите към ЗДБРБ за 2022 г. – 58,1 млн. лв. За периода са отчетени 53,6 млн. лв. текущи разходи и 3,7 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2021 г. (съгл. чл. 70, ал. 6 от ЗРТ) в размер на 2,5 млн. лв.

Общо утвърдените с чл. 49, т. 1 от ЗДБРБ за 2022 г. *бюджетни взаимоотношения на БНР с централния бюджет* за 2022 г. са в размер на 55,7 млн. лв. Съгласно ПМС № 241/2022 г. и ПМС № 467/2022 г. са одобрени допълнителни трансфери от 2,4 млн. лв.

За отчетния период е усвоена сума в размер на 58,2 млн. лв. или 100,0 % от размера на бюджетните взаимоотношения на БНР с централния бюджет по уточнен план.

**Приходите на Българската телеграфна агенция (БТА)** към 31.12.2022 г. са 0,8 млн. лв. при предвидени 0,3 млн. лв. за годината, като това са основно постъпления от продажба на информационни продукти и услуги.

Отчетените **разходи на БТА** за периода са 10,2 млн. лв., което е 97,5 % от годишния разчет за 2022 г., като това са разходи за персонал, издръжка и капиталови разходи (за осигуряване на съвременна техника за безвъзмездното разпространение на информацията).

Общо утвърдените ***бюджетни взаимоотношения на БТА с централния бюджет*** за 2022 г. са в размер на 10,1 млн. лв. Съгласно ПМС №241/2022 г. и ПМС №427/2022 г. са одобрени допълнителни трансфер от 3,2 млн. лв. За отчетния период е усвоена сума в размер на 13,3 млн. лв. или 100 % от размера на бюджетните взаимоотношения на БТА с централния бюджет по уточнен план.

Министерство на финансите, февруари 2023 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2022 г. (ДВ, бр. 18 от 04.03.2022 г., изм. и доп. ДВ., бр. 52 от 05.07.2022 г.). [↑](#footnote-ref-4)
4. По бюджета на Фонд „Сигурност на електроенергийната система“ постъпват неданъчни приходи, респективно се извършват разходи, в изпълнение на §24 и §23 от Преходните и заключителните разпоредби на ЗДБРБ за 2022 г., които са с еднократен извънреден характер и не са заложени в разчетите към ЗДБРБ за 2022 г. За периода юли-декември постъпилите приходи от целеви вноски са в размер на 3 181,0 млн. лв. [↑](#footnote-ref-5)
5. Временна солидарна вноска от свръхпечалбите на предприятията извършващи дейност в отраслите на суровия нефт, природния газ, въглищата и нефтопреработването в размер на 33 на сто върху основата за определяне на временната солидарна вноска. [↑](#footnote-ref-6)
6. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-7)
7. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-8)
8. Поради извършено закръгление в млн. лв., някои сумарни позиции в таблицата и в текста не се изчерпват от съставните им числа. [↑](#footnote-ref-9)
9. Разчети към ЗДБРБ за 2022 г. (ДВ, бр. 18 от 04.03.2022 г., изм. и доп. ДВ., бр. 52 от 05.07.2022 г.). [↑](#footnote-ref-10)
10. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-11)